Amalkan Budaya Kaizen dalam Perkhidmatan – Ketua Pengarah Perkhidmatan Awam

Kuala Lumpur – “Syabas dan tahniah kepada pengurusan Dewan Bahasa dan Pustaka (DBP) serta warga kerja DBP yang sangat komited, kreatif dan inovatif dalam melaksanakan tugas yang diamanahkan. Rakyat Malaysia termasuklah Jabatan Perkhidmatan Awam (JPA) meletakkan harapan yang tinggi kepada DBP untuk mendaulatkan bahasa dan persuratan Melayu di negara ini serta menyebarluaskannya ke peringkat antarabangsa,” kata Ketua Pengarah Perkhidmatan Awam, YBhg. Dato’ Sri Mohd Shafiq Abdullah semasa merasmikan Majlis Hari Inovasi DBP 2022, pagi tadi.

Tambah beliau, pelbagai cabaran telah diharungi oleh DBP dalam mengembangkan bahasa Melayu sebagai bahasa kebangsaan dan bahasa rasmi negara. Terkini, usaha kerajaan untuk memartabatkan bahasa Melayu di persada antarabangsa ialah satu lagi usaha untuk menjadikan bahasa Melayu sebagai bahasa ilmu dan seterusnya sebagai lingua franca di Asia.

Selain itu, beliau juga menyatakan bahawa usaha memartabatkan bahasa Melayu masih belum berakhir dan perlu diteruskan dengan pelbagai pendekatan yang positif dan berinovatif. Oleh itu, JPA akan memberikan sokongan padu melalui pelaksanaan pelbagai pekeliling dan sebagainya. Dalam zaman yang penuh mencabar ini, sikap melaksanakan tugasan dengan cara kebiasaan perlu ditinggalkan. Begitu juga dengan budaya “tunggu dan lihat” sudah pasti akan mengundang risiko yang membawa sesebuah organisasi itu ke arah kegagalan. Jelas beliau:

Pada masa ini, dalam keadaan dunia yang serba tidak menentu, sikap tidak mahu bertindak di luar kebiasaan akan menyebabkan sesebuah organisasi itu ketinggalan dan menjadi semakin tidak relevan.

Dalam konteks ini, beliau menyarankan supaya seluruh lapisan karyawan DBP perlu mengamalkan budaya kaizen, iaitu perubahan kepada yang lebih baik pada setiap masa. Amalan budaya ini akan memastikan DBP sentiasa kekal relevan dan bersedia menghadapi cabaran sama ada cabaran dalaman ataupun luaran.

Menurut beliau, keupayaan untuk sentiasa berubah kepada yang lebih baik adalah suatu keperluan pada masa ini dengan ketidaktentuan politik, ekonomi dan sosial. Pandemik COVID-19 juga telah memberikan pengajaran kepada masyarakat agar berani untuk berubah melalui pendekatan berinovatif.

Asas kepada pendekatan berinovatif ialah pemikiran terbuka untuk bekerjasama. Sikap ini wajar ditanam dan disuburkan dalam diri semua penjawat awam. Warga kerja DBP juga digalakkan untuk bekerjasama dengan agensi kerajaan lain bagi menterjemahkan idea yang tercetus kepada produk atau perkhidmatan yang lebih baik kepada negara.

Seterusnya ujar beliau, perkhidmatan dapat disampaikan dengan lebih efisien, berkesan dan produk dapat disebarluaskan, sekali gus memberikan manfaat kepada rakyat melalui pendigitalan. Hal ini bertepatan dengan hasrat yang dinyatakan dalam Pelan Rangka Tindakan Ekonomi Digital Malaysia yang telah dilancarkan pada tahun 2021. Oleh itu, transformasi ke arah pendigitalan perkhidmatan awam akan dapat direalisasikan apabila seluruh perkhidmatan awam bersedia dengan kemahiran teknikal dan kapasiti dalam aspek inovasi.

Pada masa yang sama, penjawat awam juga dinasihatkan agar mempunyai kemahiran berinovasi bagi membolehkan teknologi dimanfaatkan dengan sebaik-baiknya untuk membangunkan pencapaian perkhidmatan yang lebih dinamik, pantas dan efektif.

Dalam ucapannya juga, beliau turut menekankan bahawa pembudayaan inovasi memerlukan iltizam yang tinggi dan komitmen daripada seluruh warga organisasi. Bagi maksud tersebut, pada kebiasaannya akan diadakan satu tema yang dijadikan sebagai azimat bagi menaikkan semangat untuk berinovasi.

Tema Majlis Hari Inovasi DBP 2022 pada tahun ini masih kekal seperti tahun lalu, iaitu “Hendak Seribu Daya”. Tema ini adalah bertepatan dengan prinsip peri pentingnya karyawan DBP meningkatkan usaha bagi memastikan segala produk dan perkhidmatan yang dihasilkan dapat memenuhi tahap kepuasan pengguna dan pihak berkepentingan serta mencapai standard melangkaui jangkaan.

Mengulas dengan lebih lanjut, komitmen untuk berinovasi dan meningkatkan tahap penyampaian perkhidmatan dalam kalangan warga DBP dapat dilihat hasilnya menerusi pelbagai kejayaan. Kemampuan DBP dalam memberikan perkhidmatan dan menghasilkan produk seperti pelantar digital DBP, iaitu JendelaDBP, penerbitan Kamus Dewan Perdana, Sistem Pengesahan Bahasa dalam Talian, Pusat Rujukan Persuratan Melayu dan Studio DBP telah membuktikan bahawa warga DBP tidak terkebelakang dalam memanfaatkan teknologi digital, berinovasi dan menyediakan perkhidmatan yang terbaik.

Inovasi bukan sekadar penekanan kepada aspek teknologi semata-mata. Teknologi insan perlu diberikan penekanan melalui pengiktirafan kepada bakat dan kepakaran yang melibatkan karyawan DBP dan pelbagai pihak yang telah menjalinkan sinergi dengan DBP bagi memastikan produk dan perkhidmatan yang dihasilkan oleh DBP mencapai tahap kualiti yang tertinggi.

Di samping itu, beliau berpendapat bahawa pembudayaan inovasi dan kreativiti secara konsisten dan terancang adalah perlu bagi menempatkan negara dalam kategori negara maju. Cetusan idea yang kreatif dan inovatif mampu memacu dan melonjakkan pencapaian sesebuah negara ke tahap yang lebih berdaya saing dan kekal relevan.

Dalam majlis tersebut, pelbagai anugerah inovasi telah diberikan kepada karyawan DBP untuk mengiktiraf sumbangan idea dan tenaga karyawan DBP sama ada secara individu ataupun secara berpasukan. Pengiktirafan ini diharapkan akan lebih menaikkan semangat para penerima anugerah dan karyawan DBP yang lain untuk berada di pentas yang sama pada tahun akan datang.

Sementara itu, beliau mencadangkan Anugerah Citra Sahabat DBP agar dapat diteruskan pada setiap tahun bagi mengiktiraf rakan sinergi dan DBP dapat bekerjasama dengan pelbagai agensi. Pengiktirafan ini boleh dilaksanakan dengan memberikan ganjaran yang lebih walaupun bukan dalam bentuk kewangan. Pengiktirafan juga boleh diberikan melalui pelaksanaan beberapa program khusus di organisasi yang telah menjadi rakan sinergi bagi mengekalkan keakraban dengan organisasi berkenaan.

Dalam majlis yang sama turut diadakan pelancaran Panduan Umum Pemilihan dan Pemasukan Kata Entri Kamus Ekabahasa Bahasa Melayu; Panduan Pembinaan Ensiklopedia; Manual Pengurusan Buku Teks Skim Pinjaman (BTSP); dan Kad Nama Digital DBP.

Majlis ini diakhiri dengan sesi penyerahan cenderamata kepada YBhg. Dato’ Sri Mohd Shafiq Abdullah dan persembahan khas oleh pelajar asing dari Asia Pacific University dan Kumpulan Inovasi DBP.

Hadir dalam majlis tersebut ialah Pengerusi Lembaga Pengelola DBP, YBhg. Profesor Datuk Seri Dr. Awang Sariyan; Ketua Pengarah DBP, YBhg. Datuk Abang Sallehuddin Abg. Shokeran; Ketua Pengarah Jabatan Perpaduan Negara dan Integrasi Nasional, YBhg. Dato’ Hajah Norison Ramli; Ketua Pengarah Institut Diplomasi dan Hubungan Luar Negeri, YBhg. Dato’ Dr. Shazelina Zainul Abidin; pengarah jabatan; ketua bahagian dan tetamu undangan yang lain.


DBP Memacu Inovasi dengan Slogan “Hendak Seribu Daya”

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) telah menganjurkan Majlis Hari Inovasi DBP 2022 sebagai inisiatif bagi menghargai keterlibatan karyawan DBP yang melahirkan idea kreatif, inovatif dan malar segar serta pengiktirafan kepada rakan sinergi DBP yang telah berganding bahu bersama-sama DBP bagi menyebarluaskan dan memartabatkan bahasa Melayu di Balai Budaya Tun Syed Nasir, Wisma DBP pada pagi ini.

Sambutan majlis yang turut melibatkan kehadiran Ketua Pengarah Perkhidmatan Awam, YBhg. Dato’ Sri Mohd Shafiq Abdullah ini mendukung tema atau slogan “Hendak Seribu Daya” yang diinspirasikan daripada peribahasa Melayu, “hendak seribu daya, tak hendak seribu dalih” sebagai iltizam DBP untuk melaksanakan pembaharuan dan penambahbaikan dalam sistem penyampaian perkhidmatan awam dengan memperkasakan budaya inovasi dan kreativiti.

Dalam ucapan alu-aluan majlis, Pengerusi Lembaga Pengelola DBP, YBhg. Prof. Datuk Seri Dr. Awang Sariyan menyatakan bahawa DBP selaku badan pembinaan bahasa, sastera dan penerbitan telah melalui beberapa fasa penting dalam konteks pembinaan negara bangsa. Kegiatan DBP dalam bidang perancangan bahasa, sastera dan penerbitan ilmu dalam bahasa kebangsaan telah membuahkan hasil negara dalam membentuk masyarakat yang berilmu, berjati diri serta menghayati seni dan budaya melalui gaya sastera.

Perkembangan tersebut perlu disejajarkan dengan keperluan zaman dan keadaan yang dapat menarik perhatian masyarakat, khususnya golongan muda. Oleh itu, DBP telah mengambil langkah dengan menyesuaikan pelaksanaan fungsi utama DBP melalui pembangunan aplikasi teknologi maklumat bahasa dan persuratan Melayu seperti Pusat Rujukan Persuratan Melayu, Sistem Khidmat Nasihat DBP, Khidmat Pengesahan Bahasa dalam Talian, Pengesahan Iklan dalam Talian dan E-Niaga.

Tambah beliau lagi, antara perkara yang memberikan kesan yang cukup baik dalam konteks mengangkat bahasa, sastera dan ilmu melalui teknologi adalah dengan kewujudan JendelaDBP sebagai gerbang yang menyediakan maklumat dan ilmu bahasa, sastera serta pelbagai cabang ilmu lain.

“JendelaDBP yang dibangunkan pada tahun 2021 yang turut berperanan sebagai pelantar penerbitan edisi majalah elektronik yang menyiarkan makalah yang terkini dan tersohor telah mencapai jumlah pengikut mencecah dua juta orang. Hal ini membuktikan bahawa melalui inovasi dan penggunaan teknologi, kita dapat menyampaikan produk bahasa dan sastera DBP dengan lebih meluas”, ulasnya lagi.

Mengakhiri ucapan, beliau mengingatkan semua warga DBP agar terus menjadikan slogan “Hendak Seribu Daya” sebagai pegangan dalam diri dan sentiasa berusaha sedaya upaya untuk menghasilkan kerja yang terbaik dan berkualiti.

Saya menyeru warga DBP agar terus memperkuat azam dan memperkukuh tekad serta menjadikan kreativiti dan inovasi sebagai asas dalam gerakan pembangunan dan penambahbaikan kualiti kerja dan kecemerlangan organisasi melalui teknologi digital dan elektronik.

Dalam majlis ini juga, YBhg. Dato’ Sri Mohd Syafiq Abdullah turut menyampaikan Anugerah Inovasi dan Citra DBP yang melibatkan Anugerah Karyawan Inovatif, Anugerah Inovasi Ketua Pengarah, Anugerah Citra Program, Anugerah Citra Karya dan Anugerah Citra Sahabat DBP.

Dalam majlis tersebut juga, beberapa produk terbitan DBP, iaitu Panduan Umum Pemilihan dan Pemasukan Kata Entri Kamus Ekabahasa Bahasa Melayu, Panduan Pembinaan Ensiklopedia, Manual Pengurusan Buku Teks Skim Pinjaman (BTSP), buku Dasar Pengurusan Konflik Kepentingan, dan Kad Nama Digital turut dilancarkan oleh YBhg. Dato’ Sri Mohd Shafiq Abdullah.

Turut hadir dalam majlis tersebut ialah Ketua Pengarah DBP, YBhg. Datuk Abang Sallehuddin Abg. Shokeran; Ketua Pengarah Jabatan Perpaduan Negara dan Integrasi Nasional, YBhg. Dato’ Hajah Norison Ramli; Ketua Pengarah Institut Diplomasi dan Hubungan Luar Negeri, YBhg. Dato’ Dr. Shazelina Zainul Abidin; pengarah jabatan; ketua bahagian; dan staf DBP.

SENARAI PEMENANG ANUGERAH INOVASI DAN CITRA DBP

Kategori: Anugerah Karyawan Inovatif DBP

Penerima: Encik Muhammad Fadhil Abdullah (Bahagian Sistem Maklumat, DBP)

Kategori: Anugerah Citra Karya DBP (Karya Kreatif)

Penerima: Puan Azura Mohd Halid (DBP Wilayah Selatan) melalui skrip drama televisyen/telefilem bertajuk Bangkit.

Kategori: Anugerah Citra Karya DBP (Karya Bukan Kreatif)

Penerima: Encik Shahrun Nizal Mohd Nor (Bahagian Penyelidikan Sastera) melalui karya Fikrah Sastera

Penerima: DBP Wilayah Selatan melalui Anugerah Citra Mural dan Arca Gemilang Bahasa

Kategori: Anugerah Inovasi Ketua Pengarah

Penerima: Bahagian Pengurusan Sumber Manusia dan Unit Integriti melalui pelaksanaan e-Pengambilan dan e-Peperiksaan

Kategori: Anugerah Citra Sahabat DBP (Individu)

(ii) Puan Syahidatul Munirah Badrul Munir

Kategori: Anugerah Citra Sahabat DBP (Sektor Awam)

(i) Institut Latihan Perindustrian Arumugam Pillai, Nibong Tebal

(ii) Jabatan Kemajuan Orang Asli Negeri Kelantan dan Terengganu

(iii) Institut Diplomasi dan Hubungan Luar Negeri

(iv) Jabatan Perpaduan Negara dan Integrasi Nasional.

Kategori: Anugerah Citra Sahabat DBP (Sektor Swasta/GLC)


Cabaran Pembelajaran Sains Secara dalam Talian

Untuk mendapatkan maklumat terkini, ikuti kami melalui Telegram

Proses pembelajaran bagi mata pelajaran Sains sering mengalami perubahan dari semasa ke semasa seiring dengan perkembangan teknologi abad ke-21. Oleh itu, kesediaan dan kompentensi pendidik untuk bertindak seiring dengan keperluan semasa adalah diperlukan serta harus ditingkatkan. Sekiranya tidak berbuat demikian, pelajar akan ketinggalan dalam banyak aspek kehidupan serta natijahnya memberikan kesan negatif kepada pembangunan negara.

Pendidikan dalam bidang sains, matematik, kejuruteraan dan teknologi (STEM) menjadi komponen utama dalam pembelajaran abad ke-21. Kementerian Pendidikan Malaysia (KPM) telah menekankan pelaksanaan pendidikan STEM dalam Pelan Pembangunan Pendidikan Malaysia (PPPM) 2013-2015.

Antara cabaran yang pertama dalam pelaksanaan pengajaran dan pembelajaran (PdP) STEM di Malaysia termasuklah cabaran kemahiran berfikir aras tinggi (KBAT). Untuk menjadi negara maju, revolusi industri memerlukan seseorang pelajar itu berjaya menguasai KBAT. Oleh sebab itu, KPM mengambil inisiatif memasukkan elemen berkaitan dengan revolusi industri dalam PPPM 2015-2025.

Arahan pembelajaran secara dalam talian dikatakan dapat mengatasi cabaran penguasaan KBAT dalam kalangan pelajar. Kajian mendapati pembelajaran topik elektrokimia secara dalam talian telah meningkatkan minat, penyertaan dan pencapaian pelajar. Namun demikian, terdapat juga beberapa kajian yang menemukan beberapa cabaran utama dalam pembelajaran mata pelajaran Sains secara dalam talian seperti persepsi positif yang rendah terhadap penerimaan pembelajaran secara dalam talian.

Selain itu, amalan pedagogi berasaskan teknologi dalam penghasilan bahan PdP juga masih berada pada tahap yang Â rendah. Kejayaan pembelajaran secara dalam talian masih lagi bergantung pada sokongan institusi pengajian seperti prasarana Internet dan peralatan teknologi.

Cabaran kedua bagi pembelajaran secara dalam talian adalah kurangnya elemen interaksi seperti yang dilaporkan dalam beberapa kajian terdahulu. Dalam proses pembelajaran, elemen interaksi adalah sangat perlu bagi mengukuhkan kefahaman di samping menyokong dan membantu menyelesaikan masalah sukar yang dihadapi.

Sebagai contohnya, melalui penggunaan platform teknologi pendidikan aplikasi Edmodo yang boleh dicapai melalui laman web oleh pelajar seantero dunia, walaupun aplikasi ini mempunyai kelebihan seperti pelajar berkongsi video, nota dan pendapat sesama rakan sekuliah, perbincangan secara maya, namun kelemahannya ialah tiadanya sesi perbincangan segerak, yakni ruangan perbualan dalam aplikasi tersebut.

Dilaporkan kebanyakan pembelajaran mata pelajaran Sains secara dalam talian tidak menggabungkan elemen interaksi yang meliputi:

Cabaran seterusnya adalah berkaitan dengan pemilihan pendekatan PdP. Hal ini penting dalam menambah baik reka bentuk pembelajaran secara dalam talian. Terdapat kajian yang menunjukkan pemilihan PdP dengan pendekatan yang sesuai dan tepat dapat mengurangkan permasalahan pembelajaran dan interaksi sesama pelajar secara dalam talian.

Terdapat dua pendekatan PdP yang terbaik, iaitu pembelajaran berasaskan projek dan pembelajaran berasaskan masalah. Walaupun kedua-dua pendekatan ini agak sukar dan rumit untuk dilaksanakan, namun kaedah ini tetap menjadi pilihan dalam pengajaran. Misalnya, terdapat laporan yang menyatakan berlakunya peningkatan kemahiran kognitif dan berfikir aras tinggi serta memudahkan proses visualisasi dan pemetaan konsep dalam sesuatu pembelajaran yang dipelajari melalui pendekatan pembelajaran berasaskan masalah yang dilaksanakan secara dalam talian.

Pembelajaran berasaskan masalah merentasi pelbagai bidang, menggunakan pembelajaran situasi yang merangsang pelajar untuk menggunakan pengetahuan, menggalakkan pembelajaran kendiri atau kolaborasi bagi menyelesaikan masalah yang dihadapi dalam situasi yang diberikan kepada pelajar semasa proses pembelajaran. Walaupun pendekatan pembelajaran berasaskan masalah dilihat agak kompleks untuk dilaksanakan secara dalam talian, namun selagi pelajar mengikuti langkah pembelajaran yang diberikan, objektif pembelajaran akan dapat dicapai dengan baik.

Pemilihan media yang sesuai untuk pembelajaran secara dalam talian juga menjadi cabaran. Kebijaksanaan pengajar dalam memilih media seperti elemen video, audio, animasi dan simulasi dapat merangsang minat pelajar seiring dengan kecenderungan mereka. Kepelbagaian latar belakang dan gaya pembelajaran pelajar juga perlu dipertimbangkan dalam pemilihan media yang akan digunakan dalam PdP bagi mengoptimumkan hasil pembelajaran secara dalam talian.

Bahan pembelajaran digital yang bersifat interaktif seperti animasi, simulasi, permainan, komponen pelengkap seperti penerangan yang jelas, ruang interaksi antara pengajar denga pelajar dapat memenuhi keperluan pelajar dalam proses pembelajaran serta memberikan impak positif dalam meningkatkan kefahaman pelajar.

Cabaran lain adalah berkaitan bahan PdP bagi mata pelajaran Sains secara dalam talian yang terhad kepada persekitaran simulasi tanpa susunan pembelajaran yang sistematik dan lengkap. Sebagai contohnya, model pembelajaran Squeak Etoys yang direka bentuk menggunakan kaedah simulasi bagi menggalakkan persekitaran pembelajaran yang aktif melalui pendekatan berasaskan masalah yang menggabungkan elemen simulasi multimedia dalam bentuk permainan. Namun begitu, susunan pembelajaran yang sistematik dan lengkap seperti video pembelajaran, nota dan latihan topikal tidak disediakan.

Di Malaysia, walaupun kerajaaan telah menyediakan perisian untuk pembelajaran secara dalam talian, penggunaannya masih tidak mencapai sasaran yang ditetapkan. Perkara ini dilaporkan dalam kajian terdahulu, misalnya perisian FrogVLE yang disediakan oleh KPM tidak digunakan sepenuhnya disebabkan kandungannya yang tidak mesra pengguna.

Cabaran lain yang dilaporkan oleh KPM adalah kandungan pembelajaran yang padat dan kemudahan infrastruktur yang tidak mencukupi dalam pelaksanaan pembelajaran secara dalam talian di Malaysia.

Namun demikian, cabaran pembelajaran secara dalam talian ini beralih kepada fasa yang baharu apabila berlakunya pendemik COVID-19 pada tahun 2020. Dilaporkan bahawa Malaysia merupakan antara negara yang aktif dalam menggunakan perisian pembelajaran secara dalam talian. Kini, pembelajaran secara dalam talian telah semakin diterima dan diguna pakai dengan semakin baik dalam aktiviti pengajaran dan pembelajaran.


Untuk mendapatkan maklumat terkini, ikuti kami melalui Telegram

Alor Setar – Bertempat di Raia Hotel and Convention Centre Alor Setar telah berlangsungnya Persidangan Padi Kebangsaan 2022 yang telah disempurnakan perasmiannya oleh Ketua Setiausaha, Kementerian Pertanian dan Industri Makanan (MAFI), YBhg. Dato’ Haslina Abdul Hamid.

Dalam usaha untuk memastikan subsektor padi dan beras kekal signifikan dan relevan dalam pembangunan sosioekonomi negara, Persidangan Padi Kebangsaan 2022 dianjurkan sebagai medium untuk berkongsikan pengetahuan dan idea yang melibatkan penggubal dasar, ahli akademik, penyelidik, pegawai pengembangan, petani, usahawan serta pemain industri dalam industri padi dan beras.

Beras ialah makanan ruji di negara ini. Oleh itu, industri padi dan beras  adalah antara empat subsektor terpenting yang diberikan penekanan oleh pihak MAFI. Antaranya adalah dengan memastikan pengurusan sumber benih yang berkualiti secara sistematik dalam usaha negara menghadapi situasi luar jangkaan seperti pandemik, bencana alam, perubahan iklim dan situasi geopolitik, sama ada di dalam negara ataupun di luar negara.

Menurut beliau, Pelan Tindakan Dasar Sekuriti Makanan Negara 2021-2025 yang merangkumi lima teras strategi, 15 strategi dan 96 inisiatif telah dibangunkan oleh MAFI. Pelan ini bagi memperkukuh sekuriti makanan dengan mengambil kira isu dan cabaran sepanjang rantaian makanan.

Dasar Agromakanan Negara (DAN) 2.0 telah digubal sebagai usaha kerajaan bagi menjamin sekuriti makanan dengan mendukung aspirasi dan hala tuju sektor agromakanan negara supaya lebih mampan, berdaya tahan dan berteknologi tinggi.

Tambah beliau, pelaksanaan strategi dan pelan tindakan DAN 2.0 membolehkan subsektor padi dan beras terus kompetitif serta mampu menambah baik tahap sara hidup petani selain memastikan kelestarian pengeluaran padi dan beras serta keselamatan alam sekitar terjamin. Matlamat ini juga adalah bertepatan dengan dasar Wawasan Kemakmuran Bersama 2030 (WKB 2030) dan prinsip Agenda Pembangunan Mampan 2030 (SDG 2030).

Bagi menyemarakkan lagi persidangan ini, sebanyak 16 reruai pameran daripada syarikat berkaitan dengan industri dan perkhidmatan padi turut dipamerkan sepanjang persidangan berlangsung dan dibuka secara percuma kepada orang ramai.

Persidangan pada kali ini yang disertai oleh lebih daripada 400 orang peserta dibahagikan kepada empat sidang, iaitu tiga sesi pembentangan dan satu sesi forum yang memfokuskan pemerkasaan teknologi dan inovasi padi dan beras ke arah kelestarian pengeluaran, strategi pengurusan dan teknologi pengeluaran padi dan beras, peranan agensi kerajaan dan swasta dalam memakmurkan industri padi negara dan forum yang bertajuk “Kelestarian Padi dan Beras untuk Kemakmuran Bersama“.

Dalam majlis tersebut juga diadakan pelancaran pakej teknologi sistem amaran awal risiko serangan bena perang. Majlis ini turut disiarkan secara langsung menerusi Facebook rasmi Institut Penyelidikan dan Kemajuan Pertanian Malaysia (MARDI) di sini.


Iskandar Investment Berhad Membentuk Generasi Masa Hadapan melalui Pendidikan STEM

Iskandar Puteri – Iskandar Investment Berhad (IIB) bekerjasama dengan syarikat Universiti Tun Hussein Onn Malaysia (UTHM), Avitex Solution (M) Sdn. Bhd. dalam penganjuran kohort ketiga dan keempat Program Juruterbang Dron Muda Iskandar Puteri (IPJDP) di Iskandar Puteri.

Program yang bermula pada Disember 2021 ini melibatkan masyarakat setempat dan pihak lain yang berminat mencari peluang di samping mendedahkan anak-anak mereka kepada sains dan teknologi yang sedang berkembang.

Iskandar Puteri menempatkan Zon Dron dan Robotik yang diterajui oleh IIB dan diiktiraf oleh Kementerian Sains, Teknologi dan Inovasi sebagai National Technology and Innovation Sandbox. Inisiatif akar umbi ini adalah sejajar dengan visi IIB untuk membangunkan Iskandar Puteri sebagai metropolis masa hadapan yang inklusif dan mampan melalui penyemaian bakat dan minat tempatan dalam komuniti.

Program Juruterbang Dron Muda ini memfokuskan pada pendidikan sains, matematik, kejuruteraan dan teknologi STEM yang merangkumi pengetahuan teknikal asas, kemahiran penerbangan dan pengaturcaraan serta keselamatan berkaitan dengan operasi dron. Program ini terbuka kepada pelajar sekolah rendah dan menengah yang tidak mempunyai pendedahan awal kepada dron serta disasarkan untuk mendedahkan generasi muda kepada teknologi baharu dan pelbagai aplikasi melalui program pembelajaran berdasarkan pengalaman.

Menurut Presiden dan Ketua Pegawai Eksekutif IIB, Dato’ Idzham Mohd Hashim,

Kami berbangga dapat bekerjasama dengan UTHM dalam membangunkan bakat muda tempatan sambil mengukuhkan kedudukan Iskandar Puteri sebagai pusat ekonomi digital dan pembangunan bakat di Johor.

Tambahnya lagi, dengan pertambahan syarikat dron dan penyedia perkhidmatan yang beroperasi di Iskandar Puteri melalui inisiatif Zon Dron dan Robotik Iskandar oleh IIB, Program Juruterbang Dron Muda ini bukan sahaja dapat meningkatkan penglibatan komuniti berkaitan dron dan robotik tetapi mendedahkan, menggalakkan dan memperkasakan generasi muda untuk mengejar kerjaya dalam teknologi dan inovasi.

“Program ini akan memupuk ekosistem berteraskan inovasi untuk meningkatkan aktiviti ekonomi dan pembangunan bakat baharu dalam Iskandar Malaysia. Kami berharap program ini akan menjadi pemangkin pembangunan bakat tempatan ke arah meletakkan Iskandar Puteri sebagai hab teknologi dan bakat yang sedang berkembang pesat untuk Malaysia dan rantau Asia Pasifik,” ujarnya lagi.

Sementara itu, Pengarah Urusan Avitex Solution (M) Sdn. Bhd., Profesor Madya Dr Mohammad Zulafif Rahim menyatakan bahawa pembelajaran STEM yang diajar sejak usia muda adalah penting untuk memastikan pelajar dilengkapi dengan kemahiran untuk menghadapi dunia yang bergantung pada teknologi.

Kami kini mempunyai alat untuk memastikan pelajar terlibat dan bersemangat tentang mata pelajaran ini. Menggabungkan dron dalam pendidikan adalah cara baharu untuk menjadikan pembelajaran STEM lebih menyeronokkan, inovatif dan interaktif untuk generasi muda.

Program Juruterbang Dron Muda ini telah menghimpunkan hampir 80 peminat dron muda yang menikmati pengalaman pendidikan yang mengasyikkan dan peluang praktikal. Program ini dijadualkan diadakan pada setiap suku tahun dan boleh menerima 20 peserta pada setiap sesi.

Peserta program akan menerima dron yang berfungsi sepenuhnya, sayap juruterbang dron, sijil Juruterbang Dron Muda yang diperakui. Selain itu, peserta juga memperoleh pengetahuan tentang komponen dron, elektronik, keselamatan, pengaturcaraan dan penerbangan.

Untuk maklumat lanjut mengenai Program Juruterbang Dron Muda yang akan datang, ikuti Instagram di @iskandarinvestment

Iskandar Investment Berhad (IIB) ialah pemain utama dalam transformasi di Iskandar Malaysia dalam menjadikan wilayah itu sebuah metropolis yang dikenali pada peringkat antarabangsa.

IIB ditubuhkan pada November 2006 yang berperanan memastikan wilayah ekonomi itu meneruskan pencapaian cemerlang, terutamanya menjadi sebuah destinasi pelaburan yang menarik dan wilayah yang mempunyai kualiti hidup yang baik menerusi projek pemangkin dan berimpak tinggi.

Fokus IIB meliputi pembangunan Iskandar Puteri dalam sektor pendidikan, kreatif, pelancongan, riadah serta kesihatan dan kesejahteraan. Antara pencapaian utama IIB termasuklah kejayaan dalam usaha sama dan pelaburan di samping menjadi rakan kongsi pelaburan dalam EduCity, LEGOLAND Malaysia Resort, Iskandar Puteri dan Medini serta projek infrastruktur di bawah Rancangan Malaysia Ke-9 di Iskandar Malaysia.

IIB komited untuk memacu ekonomi dan pertumbuhan mapan alam sekitar di Iskandar Malaysia dan memastikan pertumbuhan inklusif untuk warga Iskandar menerusi peluang pekerjaan dan pendapatan. Untuk keterangan lanjut mengenai IIB, sila lawati halaman ini.


Meminimumkan Risiko Kemalangan di Bahu Jalan

Untuk mendapatkan maklumat terkini, ikuti kami melalui Telegram

Bahu jalan ditakrifkan sebagai jalur sempit di sebelah kiri di sepanjang atau berhampiran jalan raya yang dibina dengan permukaan yang sesuai untuk menyediakan kawasan kenderaan berhenti pada waktu kecemasan. Bahu jalan boleh dibezakan dengan jalan raya dengan jalur marginal putih yang berterusan.

Dalam amalan pembinaan jalan yang dikeluarkan oleh Jabatan Kerja Raya Malaysia, bahu jalan sepatutnya dibina dengan kelebaran antara 1.5 meter hingga tiga meter. Kelebaran bahu jalan ini pula bergantung pada jenis, lokasi (sama ada di bandar atau di luar bandar) dan kapasiti (atau jumlah trafik) yang perlu ditampung oleh jalan tersebut.

Bahu jalan biasanya lebih sempit daripada lorong lalu lintas biasa. Bagi sesetengah kes, terutamanya di luar bandar, bahu jalan tidak diturap dengan asfalt atau konkrit. Bahu jalan bukanlah untuk kegunaan lalu lintas walaupun terdapat beberapa pengecualian. Bahu jalan di lebuh raya di Malaysia dibina untuk tujuan kecemasan, sama seperti negara lain.

Bahu jalan mempunyai pelbagai kegunaan, antaranya termasuklah sebagai laluan untuk ambulans, trak bomba dan kereta polis memintas kesesakan lalu lintas sekiranya berlaku kecemasan. Di sesetengah jalan raya di kawasan luar bandar yang tidak mempunyai laluan pejalan kaki, pejalan kaki dan penunggang basikal dibenarkan untuk menggunakan bahu jalan.

Bahu jalan berturap pula menyediakan ruang tambahan sekiranya pemandu perlu mengambil tindakan mengelak (seperti mengelak pemandu yang salah jalan) atau memulihkan kawalan kenderaan sekiranya terbabas dari laluan. Sekiranya berlaku kecemasan atau kerosakan, pemandu boleh memasuki bahu jalan sebagai langkah keselamatan.

Kadangkala, pemandu akan melencong ke bahu jalan apabila dipintas oleh kenderaan yang lalu-lalang, terutamanya di jalan yang mempunyai dua lorong. Jika berlaku kecemasan, sekiranya kenderaan yang berhenti di bahu jalan memasuki semula lorong lalu lintas dengan selamat, risiko pelanggaran dapat dikurangkan.

Perlu diingatkan bahawa menyalahgunakan bahu jalan adalah tidak selamat dan menyalahi undang-undang. Pada kebiasaannya, apabila terperangkap dalam kesesakan lalu lintas, pemandu berkeinginan untuk memintas semua kenderaan, bahu jalan ialah pilihan yang ada untu hal tersebut. Walau bagaimanapun, perbuatan tersebut adalah berbahaya. Antara bahaya akibat memandu di bahu jalan termasuklah:

Bahu jalan lebuh raya direka untuk membolehkan kenderaan kecemasan melalui jalan itu apabila berlaku kesesakan. Jika terdapat kenderaan yang menghalang laluan di bahu jalan, bantuan mungkin terlewat sampai kepada mangsa yang memerlukan.

Memandu di bahu jalan, lebih-lebih lagi dalam keadaan tergesa-gesa akan mengurangkan fokus pemandu. Perlanggaran mungkin berlaku apabila kenderaan di bahu jalan melanggar kenderaan lain yang tiba-tiba memasuki bahu jalan tanpa amaran akibat kecemasan atau hilang kawalan.

Pemandu yang mematuhi undang-undang mungkin akan marah apabila melihat kenderaan lain tidak mematuhi undang-undang dan menggunakan bahu jalan semasa kesesakan lalu lintas. Pemandu tersebut mungkin cenderung untuk tidak membenarkan pemandu yang menggunakan bahu jalan untuk memasuki lalu lintas semula dan mungkin bertindak balas dengan bergerak ke hadapan agar tidak dipintas atau menghalang sepenuhnya kenderaan tersebut daripada kembali ke laluan yang ditetapkan.

Bahu lebuh raya adalah tempat yang sangat berbahaya untuk pejalan kaki. Walaupun bahu lebuh raya direka khusus untuk situasi dan kenderaan kecemasan, masih banyak berlakunya kemalangan dan kematian di laluan yang sepatutnya melindungi orang ramai daripada bahaya.

Menurut data daripada AAA Foundation for Traffic Safety, kira-kira 12 peratus daripada jumlah kematian lebuh raya antara negeri di Amerika Syarikat berpunca daripada kemalangan di bahu jalan. Hal ini bermakna dianggarkan sebanyak 600 orang setahun telah maut dan ribuan lagi mengalami kecederaan semasa menggunakan laluan tersebut.

Antara risiko yang dihadapi oleh orang ramai atau kenderaan yang berhenti di bahu jalan termasuklah:

Kelajuan boleh menyebabkan pemandu sukar melihat sekiranya pemandu yang berhenti itu membongkok atau berjalan mengelilingi kereta apabila keretanya rosak. Apabila perkara ini berlaku, pemandu dalam kenderaan yang laju tidak dapat melihat dengan baik dan tidak dapat mengelak perlanggaran.

Walaupun bahu jalan dibina untuk tujuan kecemasan, pemandu jarang-jarang menjangkakan adanya kereta di tepi jalan, apatah lagi pejalan kaki yang berkeliaran begitu dekat dengan lebuh raya. Kekeliruan ini boleh menyebabkan sesetengah pemandu cenderung untuk terlencong atau mengabaikan kehadiran pejalan kaki dan menyebabkan perlanggaran tragis.

Berdiri berhampiran kenderaan di bahu jalan meningkatkan potensi dilanggar oleh kenderaan yang laju.

Apabila kenderaan diperlahankan untuk bergerak ke bahu jalan, kenderaan di belakang mungkin akan merempuh, meleret ke sisi atau perlanggaran secara langsung akan berlaku.

Kenderaan yang dipandu pada kelajuan 100 kilometer sejam mampu menghasilkan banyak ricih angin dan menyebabkan serpihan zarah kecil menghentam pada kelajuan letupan.

Setelah kerosakan dibaiki atau masalah kecemasan lain telah diselesaikan, kenderaan perlu memasuki aliran lalu lintas semula. Tindakan ini perlu dilakukan dengan pantas dan berpuluh-puluh kereta berlumba untuk melepasi kenderaan anda.

Oleh itu, sekiranya keadaan tidak benar-benar memaksa, pemandu disarankan agar tidak berhenti di bahu jalan, terutamanya pada waktu malam. Hal ini dikatakan demikian kerana pada waktu tersebut pemandu sering keletihan dan jarak penglihatan adalah terhad .

Acapkali kemalangan berlaku apabila pemandu yang keletihan melihat lampu di hadapan dan menyangka bahawa lampu tersebut ialah milik kenderaan yang bergerak di lorong kiri. Sedangkan lampu tersebut ialah lampu kenderaan yang berhenti di bahu jalan. Bagi mengelakkan perkara yang tidak diingini berlaku, beberapa saranan seperti berikut boleh dipertimbangkan.

Sekiranya tayar pancit, pemandu mungkin bimbang akan kenderaan mengalami kerosakan yang lebih besar sekiranya terus dipandu. Pemandu mungkin akan menghentikan kenderaan secepat mungkin, walaupun kadang-kadang sedang berada di bahagian tengah jalan. Secara amnya, perkara paling teruk yang boleh berlaku ialah kerosakan pada tayar atau rim dan mungkin menelan sedikit kos pembaikan bergantung pada jenis kenderaan. Namun begitu, risiko kerugian akibat kerosakan tayar adalah sangat kecil berbanding dengan risiko mempertaruhkan nyawa apabila menghentikan kenderaan di bahu jalan.

Pastikan semua penumpang keluar daripada kenderaan dan jauhkan mereka dari kenderaan secepat mungkin. Jangan berdiri di sekeliling kenderaan. Sekiranya terdapat penyangga jalan, panjat dan tunggu di belakang penghadang jalan. Jika anda terlibat dalam kemalangan, berhenti sejauh mungkin ke sebelah kiri dan elakkan berdiri di bahu jalan yang hampir dengan laluan lalu lintas.

Nyalakan lampu bahaya. Jika mempunyai kain atau baju berwarna putih, atau kertas putih, kibarkan pada tingkap kenderaan supaya pemandu lain tahu anda perlukan bantuan. Sekiranya kecemasan berlaku pada waktu malam, letakkan lampu amaran atau penanda pemantul kira-kira dua meter di belakang kenderaan untuk memberikan amaran kepada lalu lintas. Jika anda tidak mempunyai lampu atau penanda pemantul, hidupkan lampu dalaman supaya lebih kelihatan.

Elakkan memandu rapat ke bahu jalan jika terdapat kenderaan berhenti di situ. Pindah ke lorong seterusnya apabila keadaan mengizinkan dan selamat. Beri ruang kepada pemandu yang dalam kecemasan untuk bertindak, lebih-lebih lagi jika ada kenderaan kecemasan dan bantuan sedang diberikan.

Keselamatan menjadi perkara yang paling penting untuk anda dan keluarga anda. Bahu jalan dan lebuh raya boleh menjadi tempat yang berbahaya. Memandulah dengan bertanggungjawab dan berhati-hati supaya sampai ke tempat yang dituju dengan selamat.

Dr. Suzielah Rahmad ialah mantan pelajar Doktor Falsafah di Jabatan Kejuruteraan Awam, Universiti Kebangsaan Malaysia (UKM) dan Prof. Madya Ts. Ir. Dr. Nur Izzi Md Yusoff ialah pensyarah di Jabatan Kejuruteraan Awam, UKM.


Tangani Ketidaksaksamaan bagi Mengakhiri AIDS Menjelang Tahun 2030

Untuk mendapatkan maklumat terkini, ikuti kami melalui Telegram

Kuala Lumpur – Sambutan Hari AIDS Sedunia yang disambut pada setiap 1 Disember di seluruh dunia menjadi platform untuk memperbaharui komitmen dan tekad dalam usaha menangani jangkitan virus kurang daya tahan manusia (HIV) atau sindrom kurang daya tahan penyakit (AIDS).

Sambutan yang bertemakan “Equalize: Kesaksamaan untuk Kesihatan bagi Mengakhiri AIDS” pada tahun ini bertujuan untuk meningkatkan kesedaran berkenaan dengan jangkitan HIV, langkah pencegahan dan kawalan yang boleh dilakukan serta rawatan ke arah mengakhiri AIDS menjelang tahun 2030.

Secara umumnya, jangkitan baharu HIV atau AIDS di Malaysia telah mencatatkan penurunan sebanyak 70 peratus dalam tempoh 20 tahun kebelakangan ini. Liputan rawatan menggunakan ubat antiretrovirus (ARV) kepada individu yang hidup dengan HIV (ODHA) telah dipertingkatkan kepada 66 peratus pada tahun 2021 berbanding dengan 28 peratus pada tahun 2015.

Walau bagaimanapun, kadar penurunan kes HIV dan peningkatan liputan rawatan ini masih belum mencukupi untuk negara membendung penyakit AIDS sehingga tidak lagi menjadi isu kesihatan awam menjelang tahun 2030. Hal ini bermakna, ketidaksamaan masih menjadi penghalang kepada usaha yang dilaksanakan.

Oleh yang demikian, ketersediaan, kualiti dan kesesuaian perkhidmatan rawatan, ujian dan pencegahan HIV mestilah dipertingkatkan bagi memastikan kesaksamaan tersebut tercapai dan masyarakat mendapat perkhidmatan yang terbaik.

Dalam konteks ini, uji dan rawat HIV atau AIDS akan terus diperkukuh dengan memperkenalkan saringan HIV kendiri untuk menarik lebih banyak populasi kunci (kelompok masyarakat yang rentan terhadap penularan HIV) dan pasangan menjalani saringan dan mendapatkan rawatan yang sewajarnya.

Kini, perkhidmatan Differentiated HIV Services for Key Populations (DHSKP) Model KK 2.0 yang dilaksanakan di 31 buah klinik kesihatan dengan kerjasama pintar kerajaan-bukan kerajaan akan diperluaskan bagi meningkatkan penyampaian perkhidmatan, khususnya kepada populasi kunci HIV.

Konsep U=U (U equal to U) atau Undetectable = Undetectable adalah antara pendekatan atau konsep penting dan terbukti berkesan dalam mengekang jangkitan HIV. ODHA yang mengambil ubat ARV mengikut jadual yang ditetapkan boleh hidup seperti individu normal yang tidak dijangkiti HIV. Hal ini dikatakan demikian kerana virus tidak lagi dikesan dan tidak menjangkiti individu lain.

Dalam hal ini, Kementerian Kesihatan Malaysia (KKM) akan terus meningkatkan rawatan ARV dalam kalangan ODHA. Bagi pasangan kepada ODHA pula, rawatan Pre-Exposure Prophylaxis (PrEP) akan dimulakan di klinik kesihatan pada tahun hadapan. Secara umumnya, rawatan PrEP ini mampu mengurangkan risiko sebanyak 99 peratus bagi seseorang itu dijangkiti HIV melalui hubungan seksual apabila diambil mengikut preskripsi yang telah ditetapkan.

Seterusnya, bagi mengekang isu stigma dan diskriminasi serta memastikan perkhidmatan HIV dan AIDS dapat diberikan dengan lebih mesra, program Pengurangan Stigma dan Diskriminasi melalui Pendekatan Peningkatan Kualiti telah dijalankan di fasiliti kesihatan. Program ini telah berjaya mengurangkan stigma dan diskriminasi terhadap ODHA dalam kalangan kakitangan kesihatan.

Pada masa ini, program tersebut telah diperluaskan kepada 55 buah fasiliti kesihatan di seluruh negara dan akan terus dipanjangkan ke semua fasiliti kesihatan pada masa akan datang. Anggota KKM juga akan dilatih dalam memberikan perkhidmatan yang lebih baik tanpa stigma dan diskriminasi dengan menggunakan modul HOPE: Hentikan Stigma dan Diskriminasi terhadap Orang yang Hidup dengan HIV atau AIDS (ODHA) dan Key Populations (KPs).

KKM menyeru semua pihak termasuklah sektor kerajaan, sektor swasta, badan bukan kerajaan, badan korporat, individu yang hidup dengan HIV dan masyarakat dapat terus mengeratkan jalinan kerjasama pintar dalam memperjuangkan usaha untuk menangani ketidaksamaan dalam HIV atau AIDS.

Sementara itu, ODHA dan populasi kunci HIV digalakkan untuk menjalani ujian saringan dan mendapatkan rawatan serta mengambil langkah yang sewajarnya dalam melindungi diri dan pasangan daripada dijangkiti penyakit ini. Masyarakat juga disarankan untuk menyertai pelbagai aktiviti yang telah dirancang dan dilaksanakan di seluruh negara sepanjang sambutan Hari AIDS Sedunia ini berlangsung.

Hal ini adalah penting bagi membolehkan masyarakat memahami dan mendalami penyakit HIV atau AIDS. Kerajaan akan terus menerajui kepimpinan dan memberikan komitmen yang penuh dalam agenda negara bagi menangani penularan HIV atau AIDS serta merealisasikan kesaksamaan ke arah matlamat untuk mengakhiri AIDS menjelang tahun 2030.


Masih Banyak Kesalahan Bahasa di Tempat Awam

Kementerian Kesejahteraan Bandar, Perumahan dan Kerajaan Tempatan (KPKT) pada 24 Februari 2015 telah mengarahkan Pihak Berkuasa Tempatan (PBT) mewajibkan pengiklan dan agensi pengiklanan mendapatkan pengesahan bahasa Melayu yang baik dan betul daripada Dewan Bahasa dan Pustaka (DBP) sebelum memberikan lesen untuk menyiarkan iklan di tempat awam.

PBT bertanggungjawab memastikan pelaksanaan peruntukan bahasa melalui Undang-undang Kecil Iklan, Garis Panduan Papan Iklan Premis Perniagaan, Garis Panduan Papan Iklan Luar dan lain-lain lagi. Pada asasnya, DBP dan PBT perlu bekerjasama dan berpadu tenaga untuk membentuk, memupuk dan melestarikan persekitaran bandar dan daerah dengan wajah dan citra Malaysia melalui bahasa kebangsaan.

Lantaran itu, Dewan Bahasa dan Pustaka Wilayah Tengah (DBPWTgh) dengan kerjasama Majlis Perbandaran Temerloh, Majlis Perbandaran Bentong, dan Majlis Daerah Raub telah melaksanakan program pemantauan bahasa di tempat awam di sekitar Temerloh, Bentong dan Raub.

Program ini disertai oleh Munsyi Dewan (Encik Mohd Asri Abdul Razak), pegawai Majlis Perbandaran Temerloh, pegawai Majlis Perbandaran Bentong, pegawai Majlis Daerah Raub dan pegawai DBPWTgh. Pemantauan bahasa kebangsaan di tempat awam ini dilaksanakan memandangkan masih banyak kesalahan bahasa yang dilakukan di tempat tumpuan awam.

Selain itu, DBP dapat menilai keakuran pemilik iklan mematuhi arahan KPKT dan undang-undang kecil iklan PBT dengan memperagakan iklan yang telah disahkan oleh DBP sahaja. Pemantauan bahasa ini dilaksanakan secara sinergi dengan Majlis Perbandaran Temerloh, Majlis Perbandaran Bentong dan Majlis Daerah Raub.

Pemantauan ini dijalankan bersama-sama dengan Bahagian Pelesenan atau Bahagian Penguatkuasaan Majlis Perbandaran Temerloh, Majlis Perbandaran Bentong dan Majlis Daerah Raub untuk menguatkuasakan penggunaan bahasa kebangsaan di kawasan pentadbiran masing-masing dan untuk mewajibkan pemohon mendapatkan pengesahan penggunaan bahasa Melayu daripada DBP terlebih dahulu sebelum memohon lesen atau permit iklan.

Hasil dapatan pemantauan mendapati bahawa penggunaan bahasa kebangsaan yang betul pada papan tanda dan papan iklan di sekitar Temerloh, Bentong  dan Raub secara keseluruhannya memuaskan. Banyak usaha telah dan sedang diteruskan untuk memaparkan ejaan, terjemahan, pemilihan kata dan penggunaan tatabahasa yang betul. Dalam konteks ini, ukuran papan iklan premis perniagaan turut dititikberatkan.

Sesuatu yang amat mengaspirasi ialah penggunaan tulisan Jawi pada nama jalan dan bahagian permulaan papan tanda papan premis perniagaan. Kebanyakan premis perniagaan mengambil inisiatif dengan menukar papan tanda baharu atau menampal pelekat bertulisan Jawi di atas papan tanda sedia ada.

Kerajaan negeri Pahang juga mewajibkan penggunaan tulisan Jawi selari dengan titah Sultan Pahang Al-Sultan Abdullah Ri’ayatuddin Al-Mustafa Billah Shah pada bulan November 2018 supaya tulisan Jawi diperkasakan dan dibudayakan di negeri Pahang. Nama taman perumahan juga menggunakan frasa tempatan dan flora serta menampilkan tulisan Jawi seperti Taman Anggerik, Taman Mawar, Taman Raub Jaya, dan Taman Muhibah.

Walau bagaimanapun, penggunaan bahasa kebangsaan bersama-sama bahasa asing dan penggunaan bahasa asing sepenuhnya masih terdapat pada papan iklan perniagaan. Ada juga aspek ejaan, tatabahasa dan terjemahan yang tidak tepat di beberapa papan tanda.

Contoh perkataan yang tidak tepat dan menggunakan kombinasi bahasa Melayu dan bahasa asing adalah seperti pasaraya, kedai handphone, tengah hari, hakmilik, urusniaga, temujanji, bag, reverse parking, penyaman udara dan saloon. Terdapat nama jalan dan taman perumahan yang menggunakan tulisan Jawi tetapi angkanya ditulis dalam tulisan Rumi.

Program pemantauan bahasa kebangsaan di tempat awam seperti yang dilakukan di Temerloh, Bentong dan Raub ini dilaksanakan untuk mengesan kesilapan bahasa yang berlaku atau yang dipamerkan di tempat awam seperti pada papan iklan luar, papan iklan premis perniagaan, gegantung dan kain rentang yang jika tidak dicegah dengan segera akan mencemarkan maruah bahasa kebangsaan. Program ini adalah untuk merakam, menegur dan mengambil tindakan untuk membetulkan kesilapan bahasa dengan kadar yang segera.

Secara khususnya, program ini dilaksanakan dengan objektif untuk menilai tahap penggunaan bahasa kebangsaan pada papan iklan luar, papan iklan premis perniagaan, gegantung dan kain rentang; menilai keberkesanan penguatkuasaan bahasa kebangsaan pada papan iklan luar, papan iklan premis perniagaan, gegantung dan kain rentang seperti yang diperuntukkan oleh Undang-undang Kecil Iklan yang diterima pakai oleh PBT; mengenal pasti kesilapan bahasa, dan mengenal pasti punca masalah tersebut serta membuat teguran kepada pihak yang berkaitan; dan meningkatkan kerjasama dengan semua pihak, terutamanya pihak berkuasa tempatan, badan bukan kerajaan dan pihak swasta dengan menawarkan kursus kebahasaan, khidmat nasihat bahasa dan sebagainya untuk mengurangkan kesalahan penggunaan bahasa kebangsaan pada papan iklan atau papan tanda.

Dalam pada itu juga, DBP telah menerbitkan buku Garis Panduan Menamai Syarikat, Bangunan, Kawasan Perumahan, Tempat Awam dan Jalan (2015) sebagai satu daripada usaha untuk memperkasakan bahasa Melayu melalui pelbagai saluran penyampaian maklumat bahasa kepada masyarakat pengguna bahasa.

Buku ini mengandungi koleksi nama dan ungkapan yang melambangkan citra kebangsaan dengan ciri identiti nasional berdasarkan kumpulan kata yang merangkumi jenis flora, pakaian, makanan, permainan dan alat muzik di negara ini. Pemilihan kosa kata klasik dan moden dalam bahasa Melayu yang mendukung makna yang baik dan penggunaan bahasa yang betul dan indah selaras dengan kedudukan bahasa Melayu sebagai bahasa kebangsaan.

Akta DBP (Pindaan dan Perluasan) 1995 pula memaktubkan bahawa pemantauan bahasa di tempat awam merupakan tugas dan tanggungjawab DBP untuk menggalakkan penggunaan bahasa kebangsaan yang betul supaya digunakan dengan meluas bagi segala maksud melalui arahan, ulasan, nasihat, bantuan, bimbingan, latihan atau pengawasan.

Garis Panduan Perancangan Papan Iklan Luar 2009 menggariskan bahawa penggunaan bahasa Melayu hendaklah dipastikan betul dan tepat dari segi penggunaan perkataan, susunan ayat, ejaan, tatabahasa dan sebagainya. Penggunaan bahasa yang betul hendaklah merujuk dan mendapat pengesahan daripada DBP.

Jenis papan iklan luar pula meliputi iklan papan tanda (billboard), iklan di bumbung bangunan,  iklan di dinding, iklan digital/elektronik (LED), iklan di jejambat, jejantas, di galang, di  tiang, iklan pada LRT/MRT/BRT, iklan kain rentang/poster/bunting, iklan di pagar, iklan kotak bercahaya dan pelbagai iklan lain.

Selain itu, DBP juga menyediakan Khidmat Nasihat Dewan Bahasa dan Pustaka (KNDBP) bagi membantu menyelesaikan masalah dan kekeliruan yang berkaitan dengan hal kebahasaan, kesusasteraan, penerbitan, pengurusan dan khidmat korporat DBP. KNDBP menyediakan perkhidmatan membantu menyelesaikan masalah penggunaan bahasa dari segi tatabahasa, ejaan Rumi atau Jawi, istilah dan tanda baca.


Keselamatan Orang Awam Terjamin dengan Kawal Selia Aktiviti Tenaga Atom di Malaysia

Untuk mendapatkan maklumat terkini, ikuti kami melalui Telegram

Kuala Lumpur – Dalam dunia serba canggih kini, penggunaan tenaga atom telah digunakan secara meluas dalam kehidupan seharian. Sewajarnya, penggunaan tenaga atom perlu dikawal selia agar tidak berlakunya penyalahgunaan yang berpotensi mengancam kehidupan masyarakat di negara ini.

Untuk membincangkan hal tersebut dan kepentingannya dalam memastikan keselamatan dan kesejahteraan orang awam, pihak BERNAMA Radio telah mengundang Pengarah Bahagian Kawal Selia Sinaran, Jabatan Tenaga Atom (Atom Malaysia), Encik Nik Mohd Faiz Khairuddin dalam slot Jendela Fikir.

Menurutnya, aktiviti kawal selia penggunaan tenaga atom atau nuklear adalah untuk memastikan keselamatan dan sekuriti kepada bahan radioaktif tersebut, yakni menjamin kedua-dua tenaga tersebut adalah selamat untuk digunakan dan tidak memberikan kesan yang tidak baik kepada masyarakat.

Senjata nuklear sebenarnya banyak digunakan bagi tujuan yang tidak aman. Jadi, Malaysia mengawal penggunaannya di negara ini bagi tujuan keamanan semata-mata, termasuklah dalam penggunaan sinaran X-ray dalam bidang perubatan dan pengimbas keselamatan di lapangan terbang.

Kongsinya lagi, pengawalseliaan tenaga atom di Malaysia telah bermula sejak lima dekad lalu pada tahun 1968 dengan rekod penggunaan tenaga sinaran pertama di Hospital Taiping, Perak pada tahun 1897.

“Pada awalnya, kawal selia tenaga atom ini adalah berdasarkan peruntukan undang-undang di bawah Akta Benda-Benda Radioakatif 1968 dan Kementerian Kesihatan Malaysia merupakan agensi yang bertanggungjawab terhadap aktiviti kawal selia tenaga atom tersebut,” jelasnya.

Walau bagaimanapun, memandangkan perkembangan aktiviti tenaga atom di Malaysia yang semakin pesat, pada April 1984, Parlimen telah meluluskan Akta Perlesenan Tenaga Atom 1984 (Akta 304) yang diguna pakai sehingga hari ini dalam usaha untuk mengawalnya dengan lebih berkesan.

Mengulas lanjut, beliau berkata bahawa setiap aktiviti kawal selia yang dilakukan oleh Atom Malaysia perlu berpaksikan peruntukan perundangan. Kandungan dalam perundangan tersebut hendaklah memastikan keselamatan dan keadilan kepada tiga pihak utama yang terlibat, iaitu masyarakat, pemain industri dan kerajaan.

“Pihak yang hendak terlibat dalam penggunaan tenaga atom di negara ini perlulah mempunyai lesen bagi memastikan keselamatan bukan sahaja kepada masyarakat, malah kepada individu tersebut sebenarnya,” ujarnya.

Atom Malaysia yang mempunyai sejumlah 180 orang pekerja dengan 13 orang daripadanya bertanggungjawab dalam melakukan penyeliaan pemeriksaan secara berkala, mengejut dan berasaskan aduan yang diterima dalam usaha mengawal selia penggunaan tenaga atom di negara ini.

Pada tahun lepas, sebanyak lima kes berkaitan pelbagai kesalahan penggunaan tenaga ini telah direkodkan. Berdasarkan peruntukan, pihak dan individu yang didapati bersalah boleh dikenakan hukuman denda sebanyak RM100 000 atau penjara tidak melebihi 10 tahun atau kedua-duanya sekali.

“Jika orang awam yang menemukan atau terjumpa bahan yang mempunyai simbol radioaktif ini, mereka perlu bertenang dan terus melaporkan kepada pihak berkuasa . Atom Malaysia akan mengambil tindakan sepantas mungkin kerana pengurusan bahan ini perlu dilakukan dalam tempoh 24 jam,” katanya lagi.


Sains di Sebalik Kelumpuhan Tidur

Kita sering mendengar kisah seseorang berasa dadanya ditindih oleh objek berat dan badan tidak boleh bergerak ketika terjaga daripada tidur. Istilah yang diguna pakai bagi menggambarkan keadaan ini ialah kelumpuhan tidur (sleep paralysis).

Kelumpuhan tidur ialah ketidakupayaan otak dan badan untuk bergerak walaupun minda dalam keadaan sedar. Fenomena ini sering berlaku apabila individu hendak tidur atau baru terjaga. Hal ini bukanlah situasi yang kerap berlaku dan kebiasaannya akan berakhir dalam waktu yang singkat. Kadangkala, kelumpuhan tidur diiringi dengan perasaan takut, panik dan seakan-akan bermimpi.

Menurut kajian Olunu dan rakan-rakan pada tahun 2018, hanya lapan peratus daripada populasi umum pernah mengalami fenomena ini. Daripada jumlah tersebut, kategori pelajar menyumbang sebanyak 28 peratus dan menjadi kumpulan kedua tertinggi. Kelumpuhan tidur lebih kerap berlaku dalam kalangan pesakit psikiatri (32 peratus).

Pelbagai teori dari serata dunia telah dikaitkan dengan kejadian ini. Misalnya, dalam komuniti Melayu dan di Mesir, kelumpuhan tidur dianggap sebagai gangguan syaitan atau jin. Bagi masyarakat di China, kejadian ini dihuraikan sebagai lawatan oleh hantu dan akan membawa nasib malang kepada individu tersebut.

Sementara itu, masyarakat United Kingdom menganggap kelumpuhan tidur sebagai kehilangan roh semasa tidur dan gagal untuk kembali ke dalam badan setelah sedar. Komuniti di Itali pula menerangkan kelumpuhan tidur sebagai kunjungan ahli sihir atau makhluk ghaib yang menyerang ketika baring dalam keadaan terlentang.

Secara umumnya, terdapat banyak mitos yang menjelaskan kelumpuhan tidur mengikut budaya masing-masing. Sejauh manakah kebenaran mitos ini akan dirungkai melalui penerangan dari sudut saintifik? Adakah fenomena ini berkait dengan kerohanian atau hanyalah sekadar gangguan tidur?

Kelumpuhan tidur boleh berlaku sebelum tidur (hipnagogik) atau semasa terjaga daripada tidur (hipnopompik). Terdapat dua jenis kelumpuhan tidur, iaitu yang biasa dan yang diiringi halusinasi.

Kelumpuhan tidur yang biasa hanya mengehadkan pergerakan anggota badan dalam jangka masa yang pendek, manakala kelumpuhan tidur berhalusinasi akan berlarutan sehingga beberapa minit. Tahap halusinasi juga boleh dibahagikan kepada tiga jenis, iaitu intruder, incubus dan vestibular.

Halusinasi intruder melibatkan perasaan takut, deria pendengaran dan visual. Individu akan berasa atau nampak kehadiran makhluk lain dalam bentuk yang menakutkan. Halusinasi incubus pula menyebabkan rasa tekanan pada dada dan selalunya diiringi dengan sensasi tercekik atau sesak nafas. Pengalaman halusinasi kelumpuhan tidur yang lebih ekstrem ialah halusinasi vestibular, iaitu ilusi pergerakan yang individu itu seakan-akan berasakan rohnya keluar daripada badannya.

Secara saintifiknya, fenomena kelumpuhan tidur berkait rapat dengan fasa tidur gerak mata cepat (REM). Dalam fasa REM, mimpi sering berlaku kerana otak masih aktif dan seperti dalam keadaan sedar. Oleh sebab otak masih aktif, tekanan darah, kadar denyutan jantung dan pernafasan akan meningkat hingga menyebabkan seseorang itu mungkin bergerak.

Bagi mengelakkan pergerakan yang tidak diingini dan berbahaya daripada berlaku semasa bermimpi, otot badan akan “dikunci” dan menjadi lumpuh. Kelumpuhan ini juga dikenali sebagai atonia otot. Keadaan ini adalah ciri semula jadi bagi tidur REM biasa yang mungkin didorong oleh perencatan sistem neurotransmiter asid amino butirik Gamma (GABA) dan glisin.

Punca sebenar di sebalik kelumpuhan  tidur adalah tidak diketahui. Namun begitu, terdapat kajian yang telah mengenal pasti beberapa faktor yang mungkin menyumbang kepada masalah tersebut.

Antaranya termasuklah penggunaan dadah, tekanan, trauma, pengaruh genetik serta tabiat tidur yang tidak teratur. Selain itu, terdapat bukti yang menyokong perkaitan antara kelumpuhan tidur dengan masalah mental seperti gangguan bipolar dan skizofrenia.

Kajian oleh Awadalla dan rakan penyelidik melaporkan bahawa antara 30 hingga 50 peratus individu yang menghidap narkolepsi pernah mengalami kelumpuhan tidur. Narkolepsi ialah gangguan tidur kronik yang menyebabkan seseorang itu tidur secara berlebihan pada waktu siang dan mengakibatkan tidur malam terganggu. Bagi kes kelumpuhan tidur yang terpencil, hal itu sering berlaku dalam kalangan pelajar dan individu yang mengalami keresahan. Perkara ini mungkin disebabkan oleh pola tidur yang tidak teratur.

Beberapa kajian mendapati bahawa sejarah penderaan seksual sewaktu zaman kanak-kanak juga akan menyebabkan kelumpuhan tidur. Episod ini akan diiringi dengan halusinasi visual, sentuhan dan pendengaran. Individu yang terkesan menyimpulkan keadaan tersebut sebagai mimpi ngeri dan menunjukkan gejala kemurungan.

Selain itu, kecelaruan stres postraumatik (PSTD) mampu  menjejaskan kualiti dan corak tidur lalu menyebabkan kelumpuhan tidur. Dalam konteks ini, kelumpuhan tidur dianggap sebagai mekanisme tindak balas trauma.

Misalnya, komuniti Kemboja banyak menghadapi kelumpuhan tidur akibat trauma. Mereka juga dilaporkan mempunyai sejarah trauma yang teruk dan gangguan panik kerana pengalaman pelarian semasa peperangan. Selain itu, peratusan kelumpuhan tidur dalam kalangan masyarakat Afrika-Amerika yang menghidapi gangguan panik juga adalah tinggi. Kajian menunjukkan hal ini mungkin disebabkan oleh faktor genetik dan persekitaran.

Kelumpuhan tidur boleh dikatakan sebagai fenomena yang jarang-jarang berlaku, justeru keadaan itu tidak memerlukan rawatan kecuali bagi individu yang mengalami episod yang berulang-ulang. Oleh sebab kelumpuhan tidur diakibatkan oleh pelbagai faktor seperti masalah tidur, keresahan atau isu berkaitan psikologi, seseorang itu perlu mengenal pasti punca sebenar sebelum mencari rawatan.

Bagi kes kelumpuhan tidur yang terpencil, seseorang itu boleh mendapatkan rawatan psikoterapeutik yang melibatkan terapi meditasi dan relaksasi bersama-sama pakar yang bertauliah. Seseorang itu juga perlu cakna bahawa fenomena ini tidak memberikan sebarang kesan berbahaya selepas episod yang dialami.

Terdapat juga rawatan psikofarmakologi, khususnya untuk pesakit yang mengalami masalah kesihatan mental. Antara contoh ubat-ubatan yang boleh diberi termasuklah antidepresan seperti trisiklik seperti saranan doktor.

Mencegah lebih baik daripada merawat. Hal ini juga boleh diaplikasikan dalam konteks kelumpuhan tidur. Seseorang itu boleh diberikan kesedaran tentang ilmu berkaitan kebersihan tidur yang betul.

Kebersihan tidur ialah amalan atau rutin persekitaran yang menggalakkan individu untuk tidur tanpa gangguan. Antara amalan yang boleh dipraktikkan termasuklah mengelakkan pengambilan kafein atau alkohol sebelum waktu tidur serta tidur pada waktu siang secara berkala.

Beberapa kajian yang pernah dilaksanakan turut menemui perkaitan antara kualiti tidur dengan kejadian kelumpuhan tidur. Oleh itu, corak tidur yang teratur adalah penting untuk memastikan tidur dan rehat yang mencukupi. Suasana dalam bilik tidur perlulah senyap, gelap dan selesa. Seseorang itu turut disarankan untuk mengelakkan daripada melakukan sebarang aktiviti fizikal yang mencabar sebelum tidur.

Nur Sabrina Mustafa Kamal ialah Pembantu Penyelidik di di Institut Biologi Molekul Perubatan (UMBI), Universiti Kebangsaan Malaysia (UKM).

Goh Ying Xian ialah Pegawai Penyelidik di UMBI, UKM.


Raja Muda Perlis Dipersembahkan Penghormatan Felow Kehormat College of Physicians Malaysia

Untuk mendapatkan maklumat terkini, ikuti kami melalui Telegram

Kuala Lumpur – Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail dipersembahkan penghormatan sebagai penerima pertama anugerah Honorary Fellow of the College of Physicians Malaysia dalam International Annual Scientific Congress 2022, semalam.

Baginda yang juga Penaung DiRaja Persatuan Pakar Perubatan Dalaman Maju dan Akut serta Ultrabunyi Malaysia (MAAIMUSS) berkenan menerima tauliah pengisytiharan tersebut daripada Presiden College of Physicians Malaysia, Datuk Seri Profesor Dr. Paras Doshi.

Anugerah tersebut merupakan pengiktirafan dan penghargaan atas pelibatan jitu baginda dalam menaungi MAAIMUSS dan menjadikan ciri penjagaan kesihatan Perubatan Dalaman Maju dan Akut yang bermula di Hospital Tuanku Fauziah dikembangkan dengan jayanya ke beberapa buah hospital lain di negara ini.

Antara tetamu kehormat yang turut hadir mengiringi baginda dalam majlis penuh bersejarah itu termasuklah Ketua Setiausaha Kementerian Kesihatan Malaysia, Datuk Harjeet Singh Hardev Singh; Master Academy of Medicine, Profesor Dr. Rosmawati Mohamed; dan 750 peserta kongres dari dalam dan luar negara.


Memelihara Khazanah Alam Tanah Bencah Setiu

Kawasan tanah bencah mempunyai sifat ekologi yang sangat dinamik. Kawasan ini sentiasa dibanjiri air dengan persekitarannya mengalami perubahan saliniti dan kelembutan sedimen secara berterusan, di samping mempunyai kandungan oksigen yang rendah.

Kawasan tanah bencah juga ialah kawasan yang kaya dengan tumbuh-tumbuhan yang mempunyai keupayaan untuk mengawal aliran air, menstabilkan struktur tanah bagi menghalang daripada berlakunya banjir dan membekalkan sumber air yang bersih. Kawasan tanah bencah terbukti membawa pelbagai kebaikan kepada manusia dan alam sekitar dalam bentuk perkhidmatan ekosistem dari segi pembekalan sumber makanan, air dan udara yang bersih, melindungi ekosistem dan biodiversiti. Di samping itu, tanah bencah memelihara identiti kebudayaan serta menjadi sumber ekonomi kepada komuniti yang tinggal berdekatan atau di kawasan tanah bencah itu.

Selain meningkatkan kualiti hidup manusia, kawasan hutan di tanah bencah juga berupaya untuk mengatur kualiti persekitarannya dengan sendiri sehingga mampu mengurangkan kesan perubahan iklim secara signifikan. Sebagai contohnya, tanah bencah terkenal dengan kedudukannya dalam kitaran karbon dengan mengawal tahap gas berbahaya seperti karbon dioksida, metana dan hidrogen sulfida. Kesemua gas ini akan diserap atau diperangkap dalam tanah dan menjadikannya sebagai “kolam karbon”.

Situasi ini menyebabkan ekosistem tanah bencah dikenali sebagai penyekat dan pembebas karbon kerana mengandungi kandungan karbon yang terkumpul sejak bertahun-tahun lamanya. Disebabkan itu, penghapusan ekosistem tanah ini akan menyebabkan penguraian atau pengoksidaan bahan organik dan berlakunya perlepasan karbon yang terkumpul ini ke atmosfera.

Ekosistem tanah bencah juga mempunyai kepelbagaian flora dan fauna yang menjadi habitat, pusat migrasi dan pembiakan pelbagai spesies. Di samping itu, tanah bencah juga terkenal dengan nilai estetika dan sering dikaitkan dengan elemen ketenangan jiwa atau emosi. Pemandangan dan persekitaran semula jadi di kawasan ini yang begitu aman dan indah juga menjadi tarikan pelancong dan menyumbang kepada pertumbuhan ekonomi negara.

Kawasan tanah bencah yang popular di Malaysia ialah Tanah Bencah Setiu yang terletak di Terengganu. Dengan keluasan 23 000 hektar, kawasan ini menjadi satu-satunya kawasan tanah lembab di Malaysia yang mempunyai sembilan ekosistem yang saling berhubungan, iaitu laut, pantai, lumpur, laguna, muara, sungai, pulau, hutan kerangas dan paya bakau.

Kepelbagaian ekosistem di Tanah Bencah Setiu menjadikan kawasan ini seperti belukar hutan renek Afrika. Tanah Bencah Setiu bukan sahaja unik, malah menjadi kawasan yang cantik dan kaya dengan kepelbagaian flora dan fauna yang terdiri daripada 29 spesies mamalia, 36 spesies reptilia dan amfibia, 161 spesies burung, 32 spesies ikan dan 50 spesies rama-rama.

Satu daripada kepelbagaian spesies flora yang boleh ditemukan di Tanah Bencah Setiu ialah pokok berus mata buaya. Terdapat empat induk spesies ini ditemukan di Pulau Layat yang dipercayai berumur lebih daripada 10 tahun. Selain itu, antara spesies flora unik yang banyak terdapat di sini termasuklah pokok kepala beruk yang juga dikenali sebagai pokok sarang semut yang ditemukan di Pulau Telaga Tujuh.

Tanah Bencah Setiu ialah tempat pembiakan terbesar tuntung di Malaysia selain menjadi tapak pendaratan penyu hijau yang kini di ambang kepupusan. Kedua-dua spesies terancam ini masih boleh ditemukan di Tanah Bencah Setiu.

Tanah Bencah Setiu juga menjadi pusat bekalan ikan kerapu dan benih tiram yang terbesar di Semenanjung Malaysia dengan pengeluaran sehingga 60 peratus yang melibatkan kawasan zon akuakultur melalui ternakan sangkar air dan ternakan kolam. Kewujudan banyak flora dan fauna di sini membuktikan kawasan Tanah Bencah Setiu masih terpelihara daripada sebarang pencemaran.

Tanah Bencah Setiu menjadi tempat paling sesuai untuk mempelajari perhubungan antara manusia dengan alam sekitar dan kelangsungan hidup masyarakat. Terdapat juga cadangan bahawa keseluruhan Tanah Bencah Setiu dan sebahagian daripada hutan Gelam yang terletak bersebelahan diwartakan dan dibangunkan sebagai taman negeri bagi memastikan keindahan, kemampanan dan kelestarian alam terus terpelihara bagi tujuan ekopelancongan.

Ciri-ciri semula jadi tanah lembap dan elemen di Tanah Bencah Setiu turut mempunyai potensi ekopelancongan yang besar. Antara aktiviti ekopelancongan yang sesuai dilakukan termasuklah melihat keindahan alam semula jadi dan memancing rekreasi. Masyarakat tempatan di sini yang kebanyakannya bergantung hampir sepenuhnya kepada sektor perikanan untuk kehidupan mereka juga boleh menjana pendapatan alternatif melalui industri ekopelancongan.

Bagi membolehkan sektor ekopelancongan terus berjaya dan mampan di Tanah Bencah Setiu, kesedaran serta komitmen komuniti tempatan adalah diperlukan. Kesedaran tentang betapa pentingnya untuk terus memelihara khazanah alam ini boleh dilakukan dengan membantu dalam aktiviti penyelenggaraan di kawasan ini secara berkala supaya daya tarikannya dapat terus dikekalkan. Kempen kesedaran juga perlu dilaksanakan secara berterusan kepada komuniti setempat untuk menjamin manfaat kawasan tanah lembap bagi meningkatkan sosioekonomi mereka.

Dalam konteks peranan agensi kerajaan negeri yang berkenaan, pelan komprehensif perlu diwujudkan melalui program perlindungan, pemuliharaan, penjagaan dan pengurusan ekosistem bersepadu untuk membimbing komuniti setempat. Pembangunan yang tidak teratur oleh sektor yang berbeza-beza akan menyebabkan kesan yang buruk kepada biodiversiti tanah lembap dan sumber asli lain di sini.

Bagi memastikan kemampanan dan kelestarian alam semula jadi di Tanah Bencah Setiu, pembangunan kemudahan infrastruktur telah ditingkatkan yang membabitkan fasiliti seperti pelantar laluan sepanjang 550 meter di Pengkalan Gelap, pusat penerangan di Kampung Mangkuk, empat jeti terapung di sekitar pulau kecil Tanah Bencah, dua jeti di Pulau Gemia dan Pulau Ubi untuk kemudahan penduduk setempat dan pelancong melakukan aktiviti mencari kepah serta dua jeti di Pulau Layat dan Pulau Telaga Tujuh khusus untuk pengkaji dan pelajar melakukan penyelidikan. Selain itu, dua lagi fasiliti yang dinaik taraf ialah jeti pelancong di Kampung Mangkuk dan jeti nelayan di Kampung Gong Batu.

Di samping itu, pelbagai projek pembangunan komuniti bagi meningkatkan ekonomi masyarakat setempat melalui ekopelancongan di Tanah Bencah Setiu turut dirangka. Antaranya termasuklah melatih penduduk tempatan menjadi pemandu pelancong dan menganjurkan kursus pengusaha inap desa.

Projek lain yang dilaksanakan di Tanah Bencah Setiu termasuklah menaik taraf produk tempatan serta membuat penjenamaan produk yang akan membantu pengusaha dari segi jualan dan pemasaran. Kebanyakan kampung di sekitar kawasan tanah lembab ini terlibat dalam industri akuakultur bagi menghasilkan produk makanan tradisional yang terkenal di Terengganu, iaitu budu dan hidangan makanan laut berasaskan ikan seperti keropok, satar, bebola ikan, ikan bilis kering dan belacan.


Kadar Kitar Semula Malaysia Meningkat Tahun Ini

Untuk mendapatkan maklumat terkini, ikuti kami melalui Telegram

Arau – Perbadanan Pengurusan Sisa Pepejal dan Pembersihan Awam (SWCorp) telah menganjurkan Malam Apresiasi Keluarga 3R bersempena dengan Hari Kitar Semula Kebangsaan (HKSK) 2022 di Dewan Harum Manis, Politeknik Tuanku Syed Sirajuddin, Arau, Perlis, semalam.

Dalam majlis tersebut, turut diumumkan kadar Kitar Semula Kebangsaan 2022 yang meningkat kepada 33.17 peratus berbanding dengan sasaran 32.5 peratus yang jumlah barangan kitar semulanya mencecah 4.626 juta tan.

Majlis tersebut yang berlangsung dengan meriah telah dirasmikan oleh Pengerusi SWCorp, YBhg. Datuk Rizalman Dato’ Mokhtar. Beliau menyatakan bahawa sambutan HKSK ini disambut sebagai sambutan tahunan dalam usaha pihaknya untuk terus memberikan komitmen bersama-sama masyarakat dalam usaha memelihara bumi.

Tambah beliau, HKSK mula disambut pada 11 November 2015 yang dianjurkan bagi menghargai dan mengiktiraf semua pihak yang terlibat dalam kelestarian dan pemeliharaan bumi.

Pada tahun ini, sambutan HKSK bertemakan Keluarga 3R. Pemilihan tema ini adalah kerana pembudayaan amalan 3R dalam institusi kekeluargaan perlu diperkukuh agar segala yang dirancang dan diusahakan oleh kerajaan dapat dilaksanakan pada peringkat mikro dan seterusnya mampu menyumbang ke peringkat global.

Katanya lagi, pembudayaan 3R yang dijalankan di setiap rumah akan mewujudkan sebuah masyarakat yang bertanggungjawab dan kebersamaan dalam memelihara alam sekitar daripada terus tercemar. Pendidikan kesedaran awam yang bermula daripada keluarga juga sangat diperlukan dalam cabaran negara menangani masalah pengurusan sisa pepejal yang semakin membimbangkan.

Pemeliharaan alam sekitar dan amalan kitar semula adalah perkara yang amat penting dalam usaha negara mencapai pembangunan mampan dan seimbang.

Menurut beliau, Kementerian Perumahan dan Kerajaan Tempatan (KPKT) juga sedang merangka dasar pengurusan sisa pepejal ke arah ekonomi kitaran yang menekankan amalan mampan (sustainable), penggunaan (consumption) dan pengeluaran (production).

Turut berlangsung dalam majlis ini ialah Pelancaran Pertandingan Reka Bentuk from Waste to Wealth Innovation (WAWI) Tahun 2023. Pertandingan yang akan bermula pada 2 Januari 2023 hingga 6 Mac 2023 yang bertemakan “Aliran Fesyen Lestari” ini diadakan bagi mencungkil idea kreatif dan inovatif bakat baharu para pereka dan pencipta dalam kalangan masyarakat Malaysia.

Pada masa yang sama, turut diadakan penyampaian hadiah kepada penerima Anugerah Kutipan Tertinggi Program Amal Jariah Masjid Negeri Perlis, Anugerah Kutipan Barangan Kitar Semula Tertinggi DTRC Negeri Perlis, Anugerah Penarafan Bintang Pengurusan Sisa Pepejal Sektor Komersial, Perindustrian dan Keinstitusian, Anugerah Penarafan Bintang Kemudahan Pengurusan Sisa Pepejal, Anugerah Agensi Terbaik World Cleanup Day 2022, Anugerah Inisiatif Pensijilan Sekolah Bersih dan Anugerah Pertandingan Kitar Semula Sekolah-Sekolah (PerKISS) Peringkat Kebangsaan.

Majlis Malam Apresiasi Keluarga 3R ini boleh ditonton secara dalam talian melalui Facebook rasmi SWCorp.


Tingkatkan Kesedaran Memulihara Ekosistem Bukit Batu Kapur, Gua dan Kars

Kuala Lumpur – Tabung Amanah Konservasi Sumber Asli Nasional (NCTF), Kementerian Sumber Asli, Alam Sekitar dan Perubahan Iklim Malaysia telah menganjurkan Webinar NCTF 1.0 yang bertemakan “Konservasi Ekosistem Bukit Batu Kapur, Gua dan Kars yang berlangsung secara dalam talian hari ini.

Webinar yang diadakan ini adalah untuk memberikan pendedahan dan kesedaran mengenai ekosistem bukit batu kapur, gua dan kars yang unik serta mempunyai tinggi nilai biodiversiti kepada masyarakat umum, pihak berwajib dan pemegang taruh berkenaan. Selain itu, webinar ini juga berkongsikan aktiviti konservasi yang telah dijalankan dan cadangan pelaksanaan pemeliharaan bagi memastikan biodiversiti di kawasan ini terus dilindungi dan dipelihara.

Webinar ini dirasmikan oleh Timbalan Setiausaha Kanan, Pengurusan Biodiversiti dan Perhutanan, Kementerian Sumber Asli, Alam Sekitar dan Perubahan Iklim Malaysia, Puan Norsham Abdul Latip.

Beliau menerangkan bahawa NCTF ditubuhkan bagi membiayai penyelidikan, pembangunan, pengurusan, perlindungan, adaptasi dan pengurangan kepada perubahan iklim, kesedaran serta usaha konservasi di dalam negara.

Satu daripada objektif penubuhan NCTF ialah menyediakan mekanisme untuk menerima dan menyalurkan dana bagi menyokong pengurusan sumber asli dan konservasi biodiversiti.

Webinar ini disampaikan oleh dua orang panel, iaitu Pegawai Penyelidik dari Program Biodiversiti Flora, Institut Penyelidikan Perhutanan Malaysia, Puan Rafidah Abdul Rahman dan Timbalan Pengarah dari Penyelidikan dan Inovasi, Universiti Malaysia Sabah, Dr. Liew Thor Seng.

Puan Rafidah Abdul Rahman menyampaikan perkongsian bertajuk “Ke Arah Strategi dan Dasar Pemuliharaan Bukit Batu Kapur di Semenanjung Malaysia: Memahami dan Mendokumentasi Fokus Biodiversiti Tumbuhan di Bukit Batu Kapur, Kelantan (Fasa 1), manakala Dr. Liew Thor Seng menyampaikan perkongsian dengan tajuk “Pemuliharaan Ekosistem Batu Kapur di Malaysia”.

Menurut Puan Rafidah Abdul Rahman, terdapat 14 peratus spesies flora batu kapur di Semenanjung Malaysia dan sesetengah spesies daripadanya hanya terdapat di satu bukit batu kapur sahaja.

“Namun begitu, kesemua spesies ini terancam disebabkan oleh eksploitasi ke atas kawasan batu kapur seperti aktiviti kuari, pembinaan empangan hidroelektrik, penempatan rumah di kaki bukit batu kapur, tiada zon penampan dan ekopelancongan,” ujarnya lagi.

Oleh itu, beliau dan pasukan penyelidiknya berusaha dalam menentukan status flora batu kapur, mendokumentasikan secara terperinci akan spesies tumbuhan yang terancam dan kawasan panas biodiversiti serta menubuhkan data flora batu kapur yang dapat diakses dengan mudah.

Menurut Dr. Liew Thor Seng pula, oleh sebab ekosistem kars dan batu kapur yang semakin terancam, sebanyak 69 spesies haiwan berada dalam keadaan terancam secara kritikal dan 28 daripadanya adalah siput tanah mikro.

“Sebagai contohnya, keadaan di kawasan batu kapur di Bukit Sagu, Pahang semakin terancam akibat aktiviti kuari sehingga menyebabkan kemusnahan yang tidak dapat dipulihkan dan kehilangan habitat bagi spesies endemik,” katanya.

Oleh itu, beliau menjalankan projek dengan objektif untuk mewujudkan pangkalan data kars batu kapur pertama di Malaysia yang dipanggil MYKARST yang menyediakan maklumat batu kapur yang terancam dan memerlukan perlindungan segera.

Antara aktiviti yang dijalankan ialah mengemas kini data bukit batu kapur sedia ada dalam peta sistem maklumat geografi, mengukur parameter fizikal bukit batu kapur berdasarkan keluasan, darjah pengasingan dan corak taburan kawasan batu kapur serta mengukur parameter ancaman berdasarkan kehadiran atau ketiadaan kuari dan tahap gangguan kepada habitat dari segi degradasi hutan kawasan penampan.

Beliau berharap hasil projek ini dapat memudahkan rancangan negara dalam pemuliharaan bukit batu kapur demi kepelbagaian biologi yang tidak boleh ditukar ganti.


Orkid Sarawak Warisan yang Perlu Dipulihara

Untuk mendapatkan maklumat terkini, ikuti kami melalui Telegram

Kuching – Orkid Sarawak merupakan spesies yang unik dan menarik, namun habitatnya semakin terancam. Sebuah pertubuhan yang bergerak aktif di negeri Sarawak, iaitu Persatuan Orkid Sarawak (SARORSO) telah berusaha memulihara spesies tersebut dengan mengambil inisiatif untuk mendokumentasikan spesies orkid di negeri Sarawak.

SARORSO berserta rombongan yang diketuai oleh Presidennya, Puan Zurenawatte Zaidil telah mengadakan kunjungan hormat ke Dewan Bahasa dan Pustaka (DBP) Cawangan Sarawak. Dalam pertemuan tersebut, pihak SARORSO berhasrat untuk menjalinkan kerjasama dalam penerbitan buku tentang orkid Sarawak yang dianggarkan berjumlah 2500 jenis.

Menurut pengasas SARORSO, Yang Mulia Tengku Hajah Auraroza Tengku Abraham, cabaran yang dihadapi dalam memastikan kelestarian orkid di negeri Sarawak antaranya adalah pendidikan tentang cara untuk pemuliharaan orkid, serangan parasit dan sebagainya.

Tambah beliau, orkid boleh dijadikan sebagai sumber industri sekiranya diuruskan dengan betul dan berupaya menjana pendapatan yang lumayan kepada pemiliknya.

Dalam membangunkan industri ini, SARORSO telah bekerjasama dengan pihak sekolah dan beberapa buah agensi kerajaan di sekitar Kuching dalam usaha meningkatkan pemuliharaan dan keusahawanan dengan menggunakan teknologi terkini sebagai asas yang kukuh untuk menjayakan industri florikultur orkid di Sarawak.

Mengulas lebih lanjut tentang hal ini, beliau menyatakan bahawa Kerajaan Negeri Sarawak juga menyokong penuh pemuliharaan ini dengan menggerakkan projek komuniti melalui pihak berkuasa tempatan.

Sebagai langkah permulaan, gerak kerja menanam spesies orkid di taman perumahan dan kampung telah dilakukan dalam usaha memberikan kesedaran terhadap pemuliharaan orkid sekali gus mengindahkan kawasan tersebut.

Dalam merealisasikan hasil kunjungan tersebut, Pengarah DBP Cawangan Sarawak, Encik Abang Haliman Haji Abang Julai mengalu-alukan kerjasama antara DBP dengan SARORSO untuk mewujudkan sebuah taman orkid di persekitaran DBP serta mengadakan wacana berkaitan dengan orkid Sarawak dengan pelibatan beberapa buah agensi terpilih di negeri Sarawak.

DBP juga menyokong hasrat SARORSO untuk melakukan pendokumentasian spesies orkid Sarawak yang dirancang digerakkan pada tahun hadapan.

Turut hadir dalam pertemuan tersebut ialah Timbalan Pengarah DBP Cawangan Sarawak, Encik Ja’afar Haji Hamdan, Ketua Unit Penerbitan DBP Cawangan Sarawak, Puan Hajijah Haji Mainol dan beberapa ahli persatuan SARORSO.


KKM Bangunkan Program Perkongsian Perkhidmatan Pembedahan Jantung Kanak-kanak Kompleks

Pulau Pinang – Program Miracle Baby yang diusahakan bagi mengatasi masalah kekurangan kepakaran dalam pembedahan jantung berlubang dan kongenital di Malaysia telah dilancarkan secara rasminya di Hospital Pulau Pinang (HPP), hari ini.

Program Miracle Baby  merupakan hasil kerjasama strategik antara KKM, Universiti Tuanku Abdul Rahman (UTAR) dengan Hospital Sri Sathya Sai Sanjeevani (SSSSH), India bagi membolehkan perkhidmatan pembedahan jantung kanak-kanak kompleks dijalankan di HPP.

Idea pelaksanaan program ini diusulkan oleh Canselor UTAR, YBrs. Tun Dr. Ling Liong Sik setelah mengadakan lawatan ke SSSSH pada tahun 2016 dan disusuli dengan lawatan oleh pakar kardiologi pediatrik KKM ke SSSSH di Naya Raipur pada tahun 2017.

Menurut Ketua Pengarah Kesihatan, YBhg. Tan Sri Dato’ Seri Dr. Noor Hisham Abdullah dalam kenyataan medianya hari ini, kerjasama strategik antara KKM, UTAR dengan SSSSH India ini bertujuan untuk menyediakan perkhidmatan pembedahan jantung kompleks kanak-kanak yang berkualiti dan akan diteruskan sebagai satu daripada inisiatif bantuan kemanusiaan, keprihatinan dan kebajikan pesakit dan ibu bapa.

Melalui program Miracle Baby ini, pakar jantung di HPP akan bekerjasama dengan pasukan pembedahan dari SSSSH India untuk melakukan pembedahan jantung, manakala pihak UTAR pula akan menyelaraskan urusan logistik dengan bantuan sokongan daripada orang awam.

Tambah beliau, sebelum ini KKM juga telah menaja pesakit untuk menjalani rawatan pembedahan di luar negara dengan kerjasama badan bukan kerajaan dari dalam negara dan luar negara untuk menangani kekangan slot rawatan pembedahan di Malaysia.

Melalui usaha ini, para pakar dan pihak pengurusan KKM, SSSSH dan UTAR bersetuju untuk meneruskan misi kemanusiaan bagi membantu kanak-kanak yang kurang bernasib baik dan memerlukan rawatan pembedahan jantung sekali gus memastikan kelestarian perkhidmatan pembedahan jantung kanak-kanak di negara ini.

Program ini dijangkakan memberikan manfaat kepada kanak-kanak tempatan dan ibu bapa dengan kos minimum serta membolehkan pemindahan pengetahuan, kepakaran, kemahiran serta latihan kepada pakar dan paramedik di KKM. Aktiviti ini juga diharapkan dapat memangkin hasrat KKM untuk memulakan perkhidmatan pembedahan jantung kanak-kanak dalam skala yang lebih besar di Hospital Seberang Jaya yang dijangkakan siap pada tahun hadapan.

Mengulas lebih lanjut tentang perkara ini, beliau menyatakan bahawa program ini membuktikan komitmen dan visi KKM untuk memperkasakan perkhidmatan pembedahan jantung kanak-kanak dan memastikan aktiviti latihan kepakaran bedah tempatan, terutamanya melibatkan jantung kanak-kanak berjalan dengan lancar.

Oleh yang demikian, KKM mengundang para pakar dari SSSSH India ke Malaysia secara berkala dengan objektif berkongsikan kepakaran pembedahan jantung dengan menjalankan pembedahan untuk 15 orang hingga 20 orang kanak-kanak bagi setiap lawatan.

Pihak KKM, UTAR dan SSSSH yakin bahawa program ini akan berjaya membantu usaha berterusan KKM untuk menambah baik perkhidmatan kesihatan, terutamanya dalam pembedahan jantung kanak-kanak demi kesejahteraan rakyat. KKM juga akan memberikan tumpuan terhadap kesihatan rakyat di negara ini dan sentiasa mengambil inisiatif untuk memperkasakan perkhidmatan kesihatan selaras dengan visi kementerian untuk menggembleng tenaga ke arah kesihatan negara yang lebih baik.

Program ini telah bermula sejak 28 November 2022 dan sedang berlangsung selama dua minggu. Hingga hari ini, sebanyak 12 orang pesakit termasuklah tiga orang pesakit dari Sabah telah dihantar ke HPP untuk menjalani rawatan yang selanjutnya.

Program ini dijayakan oleh pasukan Pakar Pembedahan Kardiotorasik HPP yang diketuai oleh YBhg. Dato’ Dr. Basheer Ahamed Abdul Kareem dan dibantu oleh YBrs. Dr. Abu Yamin Kamis (Pakar Pembedahan Kardiotorasik), YBrs. Dr. Mohamad Hanafi Mohd (Pakar Anestesia Jantung) dan YBrs. Dr. Mohammad Tamim Jamil (Pakar Jantung Pediatrik).

Pasukan dari SSSSH pula diketuai oleh YBrs. Dr. Krishna Manohar (Pakar Bedah Jantung) dan YBrs. Dr. Subramanian Chellappan (Pakar Anestesia Kardiak Pediatrik).


Planet Marikh Kelihatan Terang Hari Ini Susulan Fenomena Istiqbal

Untuk mendapatkan maklumat terkini, ikuti kami melalui Telegram

Putrajaya – Rakyat Malaysia khususnya peminat astronomi berpeluang menyaksikan fenomena istiqbal Marikh pada hari ini setelah melihat fenomena yang sama berlaku kepada planet Musytari pada 26 September 2022 lalu.

Permukaan Marikh yang menghadap bumi akan disinari dengan cahaya matahari sepenuhnya dan kelihatan terang daripada kedudukan biasa pada hari ini.

Fenomena istiqbal atau disebut juga sebagai oposisi terjadi apabila sesebuah planet itu menghadap bumi dalam keadaan tepat dan bertentangan dengan matahari yang berada dalam garisan yang sama di belakang bumi.

Planetarium Negara menjangkakan bahawa planet Marikh akan berada di kedudukan istiqbal pada 8 Disember 2022, pukul 1.35 petang.

Mulai pukul 7.34 malam pada hari yang sama, planet Marikh kelihatan muncul di buruj Taurus dan akan berada di langit hingga pukul 6.35 pagi keesokan harinya. Planet ini juga dijangkakan berada pada kedudukan paling tinggi, yakni 68 darjah di langit sebelah utara pada jam 1.05 pagi 9 Disember 2022.

Planet Marikh pada kebiasaannya akan mengalami fenomena unik ini dalam tempoh setiap 26 bulan. Kali terakhir fenomena ini berlaku pada planet ini adalah pada 13 Oktober 2020 dan seterusnya fenomena ini dijangkakan berlaku pada 15 Januari 2025.

Planet Marikh akan kelihatan sepanjang malam di kawasan buruj Taurus pada jarak sejauh 1.53 unit astronomi (AU) dari matahari atau hampir 0.55 AU dari bumi.

Walau bagaimanapun, rakyat Malaysia masih boleh melihat planet Marikh selepas berlakunya fenomena istiqbal. Hal ini dikatakan demikian kerana planet Marikh masih kelihatan di langit pada waktu malam, terutamanya di ufuk timur selepas matahari terbenam.

Imej planet Marikh akan tampak seperti titik terang kemerahan dan tidak berkelip sehingga menghala ke arah barat menjelang pertengahan Ogos 2023.

Planet Marikh merupakan planet yang keempat dari matahari dengan saiznya adalah separuh berbanding dengan bumi. Planet ini mudah dilihat kerana warna kemerahan pada permukaannya.

Selain itu, planet Marikh mempunyai dua bulan sebagai satelit semula jadi, iaitu Phobos dan Delmos yang saiznya cukup kecil seperti menyerupai asteroid.

Masyarakat diharapkan agar tidak melepaskan peluang untuk melihat sendiri keajaiban ini yang jarang-jarang berlaku selain membolehkan para penyelidik dan peminat astronomi untuk mencerap planet tersebut kerana kedudukannya berada pada posisi yang terbaik.


Fahami Talasemia demi Kehidupan Sejahtera

Kuala Lumpur – Sebanyak 70 buah sekolah di seluruh negara telah turut serta dalam kempen “NowyouSEEme 2.0” hasil kerjasama Kementerian Kesihatan Malaysia (KKM) dan Kementerian Pendidikan Malaysia (KPM) dengan Hibiscus Petroleum Berhad bersempena dengan sambutan Hari Talasemia Sedunia 2022.

Kempen yang telah berlangsung selama lima bulan ini diadakan bertujuan untuk meningkatkan literasi murid sekolah dan ibu bapa tentang penyakit talasemia. Talasemia adalah satu daripada penyakit genetik darah yang boleh diwarisi melalui gen talasemia daripada ibu bapa.

KKM menganggarkan setiap seorang daripada 20 orang rakyat di negara ini adalah pembawa gen talasemia dan jika kedua-dua ibu bapa adalah pembawa gen talasemia, maka berkemungkinan setiap kehamilan melahirkan bayi yang berpenyakit talasemia adalah tinggi. Pesakit yang menghidap talasemia tidak berupaya untuk menghasilkan sel darah merah yang berkualiti dan kuantiti yang mencukupi. Oleh itu, mereka perlu mendapatkan rawatan transfusi darah sebanyak satu atau dua kali sebulan sepanjang hidup.

Demikian perkara penting yang disampaikan oleh Ketua Pengarah Kesihatan, YBhg. Tan Sri Dato’ Seri Dr. Noor Hisham Abdullah dalam kenyataan medianya hari ini.

Tambah beliau, kempen ini memberikan peluang yang lebih luas kepada murid dan warga sekolah menengah untuk mengenali dan memahami penyakit talasemia melalui aktiviti yang dijalankan menerusi portal secara dalam talian dan bersemuka.

KKM menyeru agar rakyat Malaysia turut serta dalam mempertingkatkan kesedaran untuk membendung penyakit talasemia dan menjalankan ujian saringan genetik bagi mengenal pasti pembawa gen talasemia melalui penganjuran kempen kesedaran tentang penyakit ini.

Pada masa yang sama, pencegahan penyakit talasemia adalah penting kerana penyakit ini boleh menyebabkan komplikasi kematian disebabkan oleh kesan anemia yang serius, kegagalan organ seperti jantung dan jangkitan kuman.

Pihak KKM juga merakamkan setinggi-tinggi penghargaan kepada pihak KPM dan Hibiscus Petroleum Berhad yang bersama-sama menjayakan kempen ini. Kerjasama padu seperti ini diharapkan dapat diteruskan dalam usaha menyampaikan maklumat dan meningkatkan literasi masyarakat, khususnya murid sekolah tentang penyakit talasemia dan kepentingan untuk mengetahui status talasemia masing-masing.


Indahnya Lirik kerana Bahasa

Untuk mendapatkan maklumat terkini, ikuti kami melalui Telegram

KUALA LUMPUR – Keindahan lirik lagu dapat mengangkat martabat bahasa Melayu dalam industri muzik. Pemilihan kata-kata yang menarik dan puitis amat penting untuk mencipta lirik lagu selain melodi yang sedap didengar. Begitu juga dengan keindahan bahasa yang menggunakan bahasa yang santun dan baik dari segi makna dan betul istilahnya dapat memberikan nilai estetika yang meninggalkan kesan mendalam di hati para pendengar lagu dari zaman lampau hingga kini.

Menurut Datuk Habsah Hassan, iaitu penulis lirik tanah air terkenal, lirik yang baik terhasil apabila dapat mengenal cerita dalam lagu itu terlebih dahulu. Kemudian, diikuti dengan mencari kata-kata yang indah yang menggunakan bahasa yang baik dan betul.

Karya seni juga harus datang dari hati dan lirik yang indah dipilih berdasarkan mutu dan estetika bahasa yang indah. Lirik lagu pada hari ini juga bagus liriknya, namun perlu menggunakan bahasa dan bait-bait lirik yang betul dari segi istilah bahasa Melayu.

Tambah Fauzi Marzuki pula, iaitu seorang penggubah dan pencipta lagu terkenal, ketika menggubah dan mencipta lagu, perkara utama yang dititikberatkan ialah menjaga kualiti lagu dari segi melodi dan lirik tanpa merosakkan keindahan bahasanya.

Menurut penyanyi tanah air yang terkenal dengan lagu “Janji Manismu”, iaitu Dato’ Aishah, setiap bait lirik mempunyai maksud yang tersendiri dan amat terkesan di hati seseorang sekiranya dihayati dengan sepenuh jiwa dan perasaan. Beliau turut menjelaskan bahawa lirik lagu yang baik dan betul dapat mengangkat bahasa Melayu yang bukan sahaja dalam kalangan pendengar tempatan, malah pendengar di luar negara yang seterusnya dapat memupuk minat mereka untuk mengenali bahasa Melayu dengan lebih dekat.

Bagi penyanyi generasi baharu, iaitu Aina Abdul, keindahan lirik lagu dalam lagu-lagu lama lebih terkesan di hatinya. Hal ini disebabkan oleh kekuatan bahasa Melayu yang digunakan dalam lirik lagu yang sangat indah dengan susunan yang baik dan sempurna.

Pendapat yang sama turut diakui oleh Na’im Daniel, seorang penyanyi popular dan penulis lirik yang semakin meningkat namanya. Baginya, lirik lagu yang dihasilkan adalah mengikut peredaran zaman, namun pengekalan bahasa yang baik dan santun perlu dikekalkan. Katanya lagi, melodi lagu-lagu lama begitu tulus dengan seni kata yang sangat indah dan menarik sehingga menjadi begitu terkesan di hatinya.

Tambah penyanyi Eric Fuzi pula, estetika bahasa dalam lirik lagu yang menggunakan bahasa yang puitis dan santun boleh meninggalkan kesan yang mendalam kepada pendengar.

Demikianlah antara penerangan menarik daripada para panel undangan dalam Rancangan Lidah Rakyat: Bicara Seni Kata Lagu Tiga Zaman yang juga bersiaran secara langsung menerusi Studio Siaran Langsung Media Sosial DBP pada pukul 10.00 pagi tadi yang bertempat di Balai Budaya Tun Syed Nasir, Wisma DBP. Program ini merupakan anjuran Dewan Bahasa dan Pustaka melalui Bahagian Pengembangan Kesusasteraan Kanak-kanak dan Remaja. Yang turut hadir dalam program ini ialah Adlin Aman Ramlie sebagai moderator.


Masyarakat Disarankan Berganding Bahu Tangani Stigma dan Diskriminasi AIDS

Simpang Empat – Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail berkenan berangkat menyempurnakan simbolik Sambutan Hari AIDS Sedunia Peringkat Majlis Agama Islam dan Adat Istiadat Melayu Perlis (MAIPs) di Masjid Putra, hari ini.

Dalam majlis berkenaan, baginda bertitah bahawa usaha untuk mengakhiri AIDS bukanlah tugas yang mudah. Semua pihak berkepentingan, sama ada kerajaan mahupun badan bukan kerajaan perlu terus berganding bahu menangani isu stigma dan diskriminasi terhadap kumpulan individu yang hidup dengan virus imunodefisiensi manusia (HIV).

“Kita harus membantu dan menyokong mereka untuk hidup bersama-sama masyarakat tanpa ada rasa terpinggir. Di samping itu, penggunaan teknologi terkini haruslah dipertingkatkan bagi membolehkan akses kepada rawatan dan perkhidmatan HIV menjadi lebih mudah dan pantas,“ titah baginda lagi.

Menurut DYTM Raja Muda Perlis, kunci utama untuk mencapai kejayaan dalam usaha ini adalah untuk memastikan tiada golongan berisiko seperti kanak-kanak, ibu mengandung, pekerja seks, penagih dadah dan penghuni penjara dipinggirkan daripada mendapat akses kepada perkhidmatan asas HIV yang merangkumi aspek pencegahan, rawatan dan pemulihan.

Hari AIDS Sedunia disambut pada 1 Disember setiap tahun. Pada tahun ini, tema yang dipilih ialah “Equalize: Kesaksamaan untuk kesihatan bagi mengakhiri AIDS”.

Pertubuhan Kesihatan Dunia juga menyeru semua pemimpin pada pelbagai peringkat dan masyarakat global untuk terus konsisten menyuarakan isu ketidaksamarataan yang akan terus menjadi penghalang kepada usaha WHO untuk mengakhiri penyakit AIDS menjelang tahun 2030.

Bersempena dengan program tersebut, DYTM Raja Muda Perlis berkenan menyerahkan sumbangan zakat MAIPs berjumlah RM21 000 kepada 30 orang asnaf terpilih dalam kalangan anak kariah Masjid Al Makmur, Kampung Bongor Kudung. Sumbangan tersebut akan diagihkan oleh amil masjid tersebut, Mohd Fitri Mohd Rodzi.

Hadir sama mengiringi baginda ialah Ketua Pegawai Eksekutif MAIPs, Hj Mohd Nazim Mohd Noor.


Pengurusan Ubat-ubatan semasa Musim Banjir

Untuk mendapatkan maklumat terkini, ikuti kami melalui Telegram

Banjir ialah bencana alam yang sering berlaku di Malaysia dan memberikan impak kepada ancaman keselamatan serta kesihatan orang awam. Terdapat pelbagai faktor yang menyumbang kepada berlakunya bencana ini, terutamanya kesan monsun timur laut yang membawa hujan yang berterusan.

Berdasarkan laporan Jabatan Pengairan dan Saliran, terdapat lebih kurang 5496 kawasan mudah banjir yang meliputi keluasan kira-kira 29 800 kilometer persegi. Hal ini meletakkan berpuluh-puluh ribu keluarga terdedah kepada bahaya banjir. Oleh sebab itu, penting bagi orang awam untuk mengambil tahu tentang pengurusan ubat-ubatan semasa musim banjir.

Pesakit yang menetap di kawasan berisiko dilanda banjir perlu diberikan pendedahan secukupnya tentang cara menguruskan ubat-ubatan sebelum, semasa dan selepas banjir. Pengumuman dan ramalan cuaca daripada Jabatan Meteorologi Malaysia harus diberikan perhatian supaya pesakit dapat bersedia menghadapi ancaman banjir.

Secara umumnya, pengambilan ubat-ubatan perlu diteruskan mengikut dos dan kekerapan yang diarahkan oleh doktor, terutamanya bagi pesakit kronik seperti diabetes dan hipertensi. Rawatan yang terputus boleh menyebabkan penyakit kronik tidak dapat dikawal dengan baik, memudaratkan pesakit dan menyebabkan komplikasi yang lebih serius.

Pesakit disarankan mendapatkan bekalan ubat yang mencukupi sepanjang tempoh musim banjir. Maklumkan kepada pegawai farmasi sekiranya kawasan tempat tinggal anda berisiko dilanda banjir.

Ubat-ubatan dan rekod kesihatan perlulah disimpan di dalam bekas yang selamat, kalis air dan mudah dibawa. Elakkan daripada mengeluarkan ubat tersebut daripada bungkusan asalnya. Pesakit juga boleh menyediakan beg sejuk dan pek ais sekiranya menggunakan ubat-ubatan yang perlu disimpan di dalam peti sejuk seperti insulin.

Orang awam juga perlu memeriksa stok bekalan ubat secara berkala untuk memastikan ubat tidak melepasi tarikh luput dan baki ubat adalah mencukupi. Persiapan ini dapat mengelakkan ubat-ubatan dan rekod kesihatan daripada hilang atau musnah apabila air mula naik pada paras bahaya.

Jika diarahkan oleh pihak berkuasa untuk berpindah ke pusat pemindahan banjir, pesakit perlu membawa bersama-sama ubat-ubatan, preskripsi ubat dan rekod kesihatan bagi memastikan rawatan dapat diteruskan mengikut arahan doktor dan mengelakkan kerosakan ubat sekiranya ditinggalkan di kediaman pesakit.

Sepanjang berada di pusat pemindahan banjir, pesakit diminta untuk mematuhi jadual pengambilan ubat mengikut dos dan masa yang telah ditetapkan. Amalkan konsep 5B semasa mengambil ubat, iaitu pengguna yang betul, ubat yang betul, dos yang betul, cara yang betul dan masa yang betul. Pesakit juga diingatkan untuk tidak berkongsi ubat-ubatan dengan orang lain walaupun mempunyai gejala penyakit yang sama.

Bagi memastikan kualiti ubat terjamin, pastikan ubat disimpan jauh daripada sumber haba, cahaya dan kelembapan. Situasi di pusat pemindahan banjir mungkin padat dengan penempatan mangsa banjir yang lain. Oleh itu, simpan ubat-ubatan dalam bekas yang selamat agar tidak hilang dan jauhkan daripada capaian kanak-kanak.

Kekurangan kemudahan di pusat pemindahan banjir boleh menyukarkan pesakit untuk menyimpan ubat-ubatan yang perlu disimpan di dalam peti sejuk seperti insulin. Pesakit boleh menyimpan insulin pada suhu bilik dan catatkan tarikh ubat dikeluarkan daripada peti sejuk kerana insulin tersebut boleh digunakan dalam tempoh empat minggu.

Bagi pesakit yang perlu membancuh ubat sendiri seperti sesetengah jenis antibiotik, gunakan air minuman yang bersih. Maklumkan kepada petugas kesihatan yang berkhidmat di pusat pemindahan tersebut sekiranya kehabisan ubat atau menghadapi sebarang masalah berkaitan ubat-ubatan. Sekiranya pesakit perlu mendapatkan rawatan bagi penyakit bawaan banjir, maklumkan jenis ubat yang diambil kepada petugas kesihatan bagi mengelakkan sebarang interaksi antara ubat-ubatan tersebut.

Selepas air banjir mulai surut, mangsa banjir akan dibenarkan untuk kembali ke rumah masing-masing. Pesakit perlu memeriksa sekiranya terdapat sebarang kerosakan pada ubat-ubatan atau rekod kesihatan.

Ubat-ubatan yang terkena air banjir tidak boleh digunakan semula kerana berisiko dicemari kuman. Pesakit perlu mendapatkan ubat gantian di fasiliti kesihatan secepat mungkin.

Menguruskan ubat-ubatan adalah penting pada setiap masa, lebih-lebih lagi apabila telah mendapat amaran awal daripada pihak berkuasa tentang ramalan bencana yang mungkin berlaku. Pastikan kesihatan diri sentiasa dijaga, ubat-ubatan mencukupi dan tidak terputus bekalan.

Sekiranya anda mempunyai sebarang pertanyaan lanjut berkaitan ubat-ubatan, anda boleh menghubungi Pusat Panggilan Farmasi Kebangsaan (NPCC) melalui talian 1-800-88-6722. Talian dibuka pada hari Isnin hingga Jumaat, bermula pukul 8.00 pagi hingga 5 petang, kecuali pada cuti umum.

Ahmad Najib Ahmad Afandi, Pegawai Farmasi di Bahagian Perkhidmatan Farmasi, Jabatan Kesihatan Negeri Selangor.